PAGE  
51

בבית המשפט המחוזי 






ת.א. 06/ ________

בתל אביב – יפו 

בעניין:

מתוק אפרים ובניו בע"מ (בפירוק ובכינוס נכסים), ח.פ. 51-1753915



מגדלגד יצור ושיווק בע"מ (בפירוק וכינוס נכסים), ח.פ. 51-1727216



ארזן מפעלי אריזות מזון (1992) בע"מ (בפירוק ובכינוס נכסים), ח.פ. 51-1677171



ארזן אינטרנשיונל (1991) בע"מ (בפירוק ובכינוס נכסים), ח.צ. 52-0042680

 החברות  או קבוצת מתוק


באמצעות רו"ח צבי יוכמן בתפקידו כמפרק חברות קבוצת מתוק 


            התובע או המפרק
ע"י באי כח עוה"ד ב. לוינבוק ושות' וקלמנסון ושות' 



שכתובתם למסירת כתבי בי- דין בתובענה זו:  

במשרד ב.לוינבוק ושות', דרך מנחם בגין 52 תל אביב 67137 


טל: 03-5172376; פקס: 03-5172382
- נ ג ד -

1. רמי אביבי,ת.ז. 030334783
מרחוב סלעית 10, קיסריה 30889
2. יוסף קראוס, ת.ז. 010206191
מרחוב שדה בוקר 40, קרית חיים 26220
3. נחום גמליאלי, ת.ז. 044723633
ממושב בית זית, מס' 75, 90815
4. הפניקס הישראלי חברה לביטוח בע"מ
רחוב לבונטין 30, תל אביב 65116










הנתבעים

מהות התביעה: כספית

סכום התביעה: 13,500,000 ₪ (לצורכי אגרה בלבד). 

כתב תביעה

עניינה של תביעה זו בתמצית, ומבלי להחליף את מלוא האמור בה, הוא מעשיהם ו/או מחדליהם של הנתבעים 1-3 בתפקידם כדירקטורים מקרב הציבור ו/או כנושאי משרה בחברות ארזן ובחברות נוספות בקבוצת מתוק, שנעשו ברשלנות ותוך הפרת חובות הזהירות והמיומנות שחבו הנתבעים 1-3 כלפיהן, ואשר גרמו לקריסתן הכלכלית ולנזקי ממון כבדים ביותר לחברות ארזן ולקבוצת מתוק כולה, לנושים ולבעלי המניות מן הציבור. 
עוד עניינה של תביעה זו באחריותה של הנתבעת 4 אשר ביטחה את אחריותם המקצועית של הנתבעים 1-3 בפוליסת ביטוח דירקטורים ונושאי משרה (D&O), כאחריות הנגזרת מאחריות הנתבעים 1-3 והכרוכה בה באופן אינהרנטי. 

הערות: 


-   
כל ההדגשות אינן במקור, אלא אם צוין אחרת. 

-
הנספחים לכתב תביעה זה מהווים חלק בלתי נפרד ממנו.
הצדדים
1. התובע - רו"ח צבי יוכמן מונה בשנת 2001 כמפרקן של ארבע חברות קבוצת מתוק המצויות כיום בהליכי פירוק על ידי בית המשפט המחוזי בתל אביב- יפו (פש"ר 2711/99), והתביעה מוגשת בכובעו כחליפן של החברות וכנציג כלל נושיהן.  
העתק צווי הפירוק של חברות קבוצת מתוק מצורף ומסומן כנספח א'.

העתק החלטות בית המשפט בדבר מינויו של רו"ח יוכמן למפרק החברות מצורף ומסומן כנספח ב'.  
2. חברות מגדלגד ייצור ושווק בע"מ (להלן: "מגדלגד"); מתוק אפרים ובניו בע"מ (להלן: "מתוק אפרים") וארזן מפעלי אריזות מזון (1992) בע"מ (להלן: "ארזן אריזות"), הינן חברות פרטיות הרשומות בישראל. 
חברת ארזן אינטרנשיונל (1991) בע"מ (להלן: "ארזן") הינה חברה ציבורית הרשומה בישראל, אשר מניותיה נסחרו בנאסד"ק ובבורסות נוספות בארצות הברית והינה למעשה חברת אחזקות המחזיקה ב- 98.8% ממניות חברת ארזן אריזות (להלן ביחד: "חברות ארזן").   

תרשים האחזקות בקבוצת מתוק מצורף ומסומן כנספח ג'.  
3. עובר לאירועים המפורטים בתביעה זו, עסקו חברות קבוצת מתוק ביבוא, עיבוד, אריזה והפצה של מוצרי מזון, אשר נמכרו לרשתות שיווק מרכזיות, לסיטונאי מזון וכן ללקוחות מוסדיים.  
4. חברות הקבוצה נשלטו ונוהלו בין השנים 1996-1999, השנים בהן התרחשו האירועים נשוא תביעה זו (להלן: "התקופה הרלוונטית"), על ידי מר מנשה מתוק, גב' יהודית מתוק, מר הרצל מתוק (להלן: "יחידי מתוק") ובני משפחותיהם.
5. תביעה זו אינה מופנית גם נגד יחידי מתוק באופן אישי, וזאת אך ורק מהסיבה הפשוטה כי אלה מצויים בהליכי כינוס נכסים ופשיטת רגל, כמפורט להלן: 
1. כנגד הרצל מתוק הוצא ביום 9.1.01 צו כינוס נכסים וכן ניתן ביום 2.5.02 צו פשיטת רגל (פש"ר 1255/00). 
2. כנגד מנשה מתוק הוצא צו כינוס נכסים ביום 5.8.03 (פש"ר 1139/01).  
3. כנגד יהודית מתוק הוצא ביום 25.11.01 צו כינוס נכסים וכן ניתן צו פשיטת רגל ביום 26.6.03. ביום 12.6.06 ניתן לחייבת צו הפטר (פש"ר 1306/01).  
6. חברות הקבוצה פעלו כיחידה אחת ונוהלו כגוף אחד על ידי אותם הגורמים תוך שימוש באותם המחסנים ובאותם עובדים. כמו כן, התקיימו בין חברות הקבוצה התחייבויות, ערבויות וחובות הדדיים בסכומים משמעותיים באופן אשר ביסס את היותן אשכול חברות אחד.     
7. הנתבע 1, רמי אביבי, הינו בעל ניסיון ניהולי בכיר בבנק הפועלים וכיהן בעבר, בין היתר, גם כמנכ"ל בנק כרמל. במאי 96' מונה הנתבע 1 כחבר וכיו"ר ועדת הביקורת של חברת ארזן והחל מיוני 96' ועד יוני 99' שימש כדירקטור מקרב הציבור בחברה. 
בתקופה הרלוונטית שימש הנתבע 1 גם כיועץ לקבוצת מתוק וליחידי מתוק ונטל חלק בהתנהלותם מול הבנקים הנושים (בנק דיסקונט לישראל בע"מ ובנק לאומי לישראל בע"מ). החל מאוקטובר 98' קיבל הנתבע 1 זכות חתימה בחשבונות הבנק של חב' מתוק אפרים.   
8. הנתבע 2, יוסף קראוס, שימש בעבר כנושא משרה בחברת חמניות הצפון בע"מ, אשר לימים נמכרה ליחידי מתוק ושמה שונה לארזן אינטרנשיונל (1991) בע"מ. על פי מסמכים שנבדקו במסגרת חקירת המפרק, נמצא כי בספטמבר 97' השתתף הנתבע 2 בישיבות ועדת הביקורת והדירקטוריון של ארזן. החל ממרץ 99' כיהן הנתבע 2 כדירקטור מקרב הציבור בחברת ארזן.  
9. הנתבע 3, נחום גמליאלי, מנהל חשבונות ויועץ מס, שימש בעבר כמפקח ומבקר במס ההכנסה והינו בעל משרד לייעוץ מס ושירותים חשבונאיים. באפריל 98', לאחר פתיחת חקירת רשויות מס ההכנסה כנגד חברות הקבוצה ויחידי מתוק (כפי שיפורט להלן), נשכרו שירותיו של הנתבע 3 לצורך ייעוץ וייצוג הקבוצה והאחים מתוק בכל הקשור להיבטי המס של החקירה הפלילית שנוהלה נגדם. כן עסק הנתבע 3 במתן ייעוץ וטיפול בנושאי מס שונים מטעם חברות הקבוצה ומכח מעורבותו בחקירת רשויות המס, הכין הנתבע 3 חוות דעת שונות עבור חב' ארזן לצורך העברתן לנאסד"ק, לרשויות ה- SEC בארה"ב ולבעלי המניות מן הציבור, וזאת במסגרת הליכי הנפקת מניות החברה ומיזוג חברות הקבוצה.   
החל ממרץ 99' ובמקביל לשירותיו לעיל, כיהן הנתבע 3 כדירקטור מקרב הציבור בחברת ארזן.  
10. הנתבעת 4, הפניקס הישראלי חברה לביטוח בע"מ, הינה חברת הביטוח אשר ביטחה את אחריות הדירקטורים ונושאי המשרה בחברה, לרבות את אחריות הנתבעים 1-3. 
רקע עובדתי 
11. ביום 27.10.1999 הגישה קבוצת מתוק, למעט חב' ארזן, בקשה להקפאת הליכים (פש"ר 2711/99) לבית המשפט המחוזי בתל אביב - יפו. בית המשפט נעתר לבקשה והורה על מתן צו להקפאת ההליכים כנגד החברות, וכן הורה על מינויו של נאמן לשם הכנת תוכנית הבראה לחברות קבוצת מתוק (להלן: "הנאמן"). 
12. עד מהרה התברר, כי מצבן של החברות גרוע מן המצב שהוצג בפני בית המשפט במסגרת בקשת החברות להקפאת הליכים. בחקירה ובדיקה שנערכו מטעם הנאמן, נמצא, בין היתר, כי לקבוצת מתוק עודף התחייבויות על נכסים בסכום של למעלה מ- 100 מליון ₪ (!). זאת, בניגוד לדיווחי הקבוצה השונים, ובניגוד לאמור בדו"חות הכספיים של החברות, בהם דווח על הון עצמי חיובי.  
13. מדיווחי יחידי מתוק, אשר הוצלבו מול הדוחות הכספיים של חברות קבוצת מתוק, ועל פי הצהרת מנהלה של הקבוצה, מנשה מתוק במסגרת הבקשה להקפאת הליכים עלה המצג, לפיו לקבוצת מתוק ערב הקפאת ההליכים מלאים בשווי של כ- 57 מליון ₪, חובות לקוחות בסך של כ- 29 מיליון ₪ (מתוכם כ- 19 מיליון ₪ הוגדרו כחובות ברי גביה) וסה"כ נכסים בשווי כ- 90 מיליון ₪. בפועל, ערך המלאי (לפי עלות) שנמצא במחסני הקבוצה במועדים אלה עמד על סך של כ- 8 מליון ש"ח בלבד(!), כאשר בערכי מימוש, עמד ערך המלאי על סך של כ-6 מיליון ₪ בלבד ושווי החובות ברי הגביה עמד על סך של 10 מיליון ₪. 
14. בעקבות ממצאי הנאמן, אשר פורטו באריכות בדין וחשבון מיידי מטעם הנאמן אשר הוגש לבית המשפט של פירוק ביום 1.11.99, ובדין וחשבון הסופי, אשר הוגש ביום 8.12.99, ומשסיכויי הבראת הקבוצה התבררו כאפסיים, נענה בית המשפט לבקשת הנאמן לביטול צו הקפאת ההליכים (פש"ר 2726/99, פש"ר 2727/99, פש"ר 2725/99 ופש"ר 2723/99). לבקשת הבנקים הנושים, הורה בית המשפט ביום 14.11.99 על מינויו של התובע, רו"ח צבי יוכמן,  ככונס הנכסים והמנהל המיוחד של החברות. 
העתקי דו"חות הנאמן מיום 1.11.99 ומיום 8.12.99 מצורפים ומסומנים כנספחים ד'1 - ד'2. 
15. ביום 18.11.99 הגישו הבנקים הנושים לבית המשפט המחוזי בקשות לפירוק חברות קבוצת מתוק (פש"ר 2779/99, פש"ר 2778/99, פש"ר 2777/99 ופש"ר 2780/99). בית המשפט הורה על פירוקן של חברות הקבוצה, וכן על מינויו כאמור של התובע, רו"ח יוכמן, למפרק החברות. 
16. במסגרת סמכויות החקירה הנתונות למפרק על פי דין, ובהתאם להוראות בית המשפט של פירוק, ערך המפרק, בין היתר, באמצעות חברת א.יקים בע"מ (להלן: "יקים"), חקירה בדבר הנסיבות והתהליכים אשר הביאו לקריסתה של קבוצת מתוק. בחקירה נתגלו ממצאים חמורים באשר לאופן ניהולן של חברות קבוצת מתוק וחברות ארזן בתוכן.  
17. ממצאי החקירות והבדיקות שערך המפרק מצביעים על כך שיחידי מתוק, בכוונה ספציפית ובאופן שיטתי, לאורך כל התקופה הרלוונטית, רוקנו את הקבוצה תוך ביצוע מעשי מרמה, ובכלל זה: זיופי מסמכים, רישומים כוזבים בספרי החברות, העברת כספי החברות באמצעות חשבוניות פיקטיביות ומצגי שווא. כל זאת, במטרה לגזול לכיסם את כספי החברות, להונות את בעלי המניות מן הציבור ואת נושי הקבוצה, לרבות את הבנקים, ולזכות באשראי ובמימון אשר לא היה ניתן להם לולא מעשי התרמית ומצגי השווא. 
18. כפי שיתואר להלן, מִמצאי החקירות והבדיקות שערך המפרק מצביעים באופן שאינו משתמע לשני פנים, כי הנתבעים 1-3 (להלן: "הנתבעים") התרשלו התרשלות חמורה במילוי תפקידם, הפרו את חובותיהם על פי דין וכשלו בשמירת האינטרסים של החברות, נושיהן ובעלי המניות מן הציבור מפני הניצול לרעה של הכח הניהולי שהופקד בידי יחידי מתוק. 
19. בכשירותם כדירקטורים מקרב הציבור וכנושאי משרה בארזן ובחברות הקבוצה, חבו הנתבעים בחובות זהירות ומיומנות במילוי תפקידיהם ובפיקוח על ניהולן של חברות ארזן והן של חברות הקבוצה הקשורות, בפרט נוכח ניהולן המשותף כאשכול חברות אחד, נוכח מערכת הערבויות ההדדית והקשר הכלכלי הישיר וההדוק בין חברות הקבוצה.  
20. חרף קיומן של אינדיקציות ברורות, שהיו בפני הנתבעים, בדבר אי סדרים חמורים בניהול קבוצת מתוק, אינדיקציות בעטין ניתן וצריך היה דירקטור סביר לחשוד באפשרות ביצועם של מעשי מרמה מצד יחידי מתוק, נמנעו הנתבעים מלנקוט באמצעי בקרה ופיקוח כלשהם, אשר היה בהם כדי לחשוף מבעוד מועד ואף למנוע את התנהלותם הפסולה של יחידי מתוק, וכך גם נמנעו מלדווח ולהתריע בפני הגורמים המוסמכים על מעשיהם ומחדליהם החמורים של יחידי מתוק בארזן ובקבוצת מתוק בכלל.  
בהעדר כל פיקוח מצד הנתבעים, ובזניחתן של כל חובותיהם על פי דין, אפשרו הנתבעים, הלכה למעשה, ליחידי מתוק לעשות בחברות הקבוצה, לרבות בארזן, כבשלהם, וכך להביא בסופו של יום לקריסתן כליל.   
21. כפי שיתואר להלן, מעשיהם ומחדליהם של הנתבעים גובלים בסיוע רשלני לביצוע מעשי המרמה על ידי יחידי מתוק והסבו נזקים עצומים לחברות הקבוצה, לבעלי המניות מן הציבור ולנושי החברות.  
22. יצוין, כי תביעה זו עוסקת באחריותם של הנתבעים, והמפרק שומר על זכותו לנקוט כל הליך נוסף נגד כל גורם אחר ככל שימצא לנכון בקשר לנזקים שסבלו חברות הקבוצה, בעלי המניות מן הציבור ונושי החברות.  
התרשלות הנתבעים לגבי אי סדרים חמורים בניהול חברות ארזן וחברות הקבוצה הקשורות  

23. הליקויים החמורים ואי הסדרים המהותיים בניהול חברות ארזן, כמו גם בניהולן של יתר חברות הקבוצה על ידי יחידי מתוק היו ידועים לנתבעים, ולכל הפחות היה עליהם לדעתם, בפרט נוכח האינדיקציות הברורות ונורות האזהרה הבולטות מהן בחרו הנתבעים להתעלם ולעצום ברשלנות עיניהם מראותן.   
24. להלן יפורטו כמה מן הליקויים ואי הסדרים בניהול חברות ארזן ויתר חברות הקבוצה אשר מחדלם של הנתבעים מלהידרש אליהם, והתעלמות הנתבעים מהשלכותיהם ההרסניות, לא כל שכן מחדלם של הנתבעים מלמֹנעם ו/או מלדווח ולהתריע לגבי כל אחד ואחד מהם, מהווה הפרה ברורה וחד משמעית של חובות הזהירות והמיומנות שחלו על הנתבעים ועולה כדי רשלנות חמורה במילוי תפקידם.  
א.     התרשלות הנתבעים לעניין הליקויים בניהול מלאי הקבוצה 

ניהול מלאי הקבוצה כמלאי מעורב
25. הליקויים בניהול מלאי חברות ארזן ומלאי הקבוצה, ובראש ובראשונה ניהול המלאים במשותף וללא כל הפרדה, הינם הדוגמא הבולטת והמרכזית להתרשלות הנתבעים במילוי תפקידם בארזן.    
26. חברות קבוצת מתוק פעלו ונוהלו על ידי יחידי מתוק כגוף אחד תחת חברת האם, מגדלגד. אלא שבעוד שחב' מגדלגד ומתוק אפרים הוחזקו באופן מלא על ידי יחידי מתוק, 48% ממניותיה של חב' ארזן, אשר נסחרו בנאסד"ק ובבורסות אחרות בארה"ב, הוחזקו בידי בעלי מניות מן הציבור, ו- 98.8% ממניות ארזן אריזות הוחזקו בידי חב' ארזן.   
27. ניהולן של חברות הקבוצה כגוף אחד, כאמור לעיל, הינו כשלעצמו מעשה פסול של מנהלי החברות, בפרט נוכח ניגוד האינטרסים המובנה שנוצר משליטת יחידי מתוק בחברות הקבוצה כולן, בעוד שבארזן החזיקו, כאמור גם בעלי מניות מן הציבור.  
28. על רקע זה, בולטים הליקויים בניהול הידני של מלאי הקבוצה, משך שנים, כמלאי מעורב שהוחזק באותם המחסנים וטופל על ידי אותם הגורמים, באופן אשר לא אִפשר לייחסו למי מחברות הקבוצה ולא אִפשר להבחין בין מלאי חברה אחת לבין מלאי החברות האחרות.   
29. ערבוב המלאים של החברות, לא רק שעמד בניגוד גמור לחובה להפעיל מערכת ניהול מלאי נפרדת לארזן כחברה ציבורית בבעלות שונה, אלא שלל למעשה את מהימנותם של הדיווחים שניתנו על ידי חברות ארזן ועל ידי יתר חברות הקבוצה באשר לשווי המלאי שברשותן - דיווחים עליהם הסתמכו נושי החברות ובעלי המניות מן הציבור. 
30. יתירה מכך, ערבוב המלאים, וחוסר היכולת לעקוב אחר תנועות המלאי המעורב ולשייכו למי מהחברות, אִפשר הלכה למעשה, כחלק מאווירת ההפקרות בה נוהלו חברות הקבוצה, ביצועם של זיופים, תרמיות ואי סדרים ברישומו של המלאי בספרי הנהלת החשבונות של החברות על ידי יחידי מתוק ולצרכיהם.     
31. על אף האמור לעיל, לא ראו לנכון הנתבעים, משך כל תקופת כהונתם, לדרוש את הפעלתה של מערכת ניהול מלאי נפרדת עבור חברות ארזן ו/או להתריע בפני הגורמים המוסמכים על קיומו של ליקוי חמור זה ומשמעותו. במחדלם זה אִפשרו הנתבעים ליחידי מתוק למסור דיווחים כוזבים באשר למצבן הפיננסי של חברות ארזן ושל הקבוצה, להסוות את הפערים העצומים בין הרישומים בספרי המלאי לבין המצב בפועל, ולהונות את הנושים ובעלי המניות מן הציבור, כפי שיפורט להלן.   
מצגים כוזבים בקשר עם היקף מלאי הקבוצה  

32. מדיווחי יחידי מתוק, אשר הוצלבו מול הדוחות הכספיים של חברות קבוצת מתוק, עלה המצג, לפיו לקבוצת מתוק ערב הקפאת ההליכים מלאים בשווי של כ- 57 מליון ₪. בפועל, ערך המלאי (לפי עלות) שנמצא במחסני הקבוצה במועדים אלה עמד על סך של כ- 8 מליון ש"ח בלבד(!), כאשר בערכי מימוש, עמד ערך המלאי על סך של כ-6 מיליון ₪ בלבד. לממצאים אלה הגיע הנאמן באמצעות ספירת מלאי יסודית של 100% מהמוצרים שערך וזאת בתוך ימים ספורים בלבד מיום שמונה לתפקידו על ידי בית המשפט הנכבד. ממצאי הנאמן מובאים באריכות בדו"חות הנאמן המצורפים כנספחים ד'1 - ד'2 לעיל. 
33. על פי הדוחות הכספיים המבוקרים של ארזן וארזן אריזות מזון ליום 31.12.98, אשר נחתמו כשלושה חודשים בלבד טרם הקפאת ההליכים, הסתכם מלאי שתי חברות אלו בסך של כ-15.5 מיליון ₪ (למעלה מפי 2 מהמלאי שנמצא בפועל אצל כל חברות הקבוצה יחדיו, כאשר על פי הדוחות המבוקרים ליום 31.12.97 מלאי חברות ארזן מהווה פחות מ-13% ממלאי הקבוצה כולה!). 
34. יתירה מכך, במסגרת תשקיף חב' ארזן מיום 12.2.1999 שהוצג על ידי דירקטוריון ארזן לבעלי המניות, לרשות לניירות ערך האמריקאית (SEC) ולנאסד"ק, הוצג דו"ח פרופורמה מאוחד בו הופיעו נתוני הקבוצה כולה, ועל פיו הסתכם מלאי הקבוצה בסכום של כ-68 מיליון ₪. 
העתק תשקיף ארזן מיום 12.2.1999 מצורף ומסומן כנספח ה'.     
35. חקירת המפרק העלתה, כי הפער העצום בין המצגים לבין המצב בפועל מקורו,כאמור לעיל, בדיווחים כוזבים שהתאפשרו הודות לזיופים, תרמיות, הונאות ואי סדרים בנהלי ספירת המלאי וברישומו של המלאי בספרי הנהלת החשבונות של החברות על ידי יחידי מתוק.
36. כך, בין היתר, זויפו נתונים של ספירות מלאי והונפקו תעודות ספירת מלאי מזויפות, במחסני החברות נשמר ונספר מלאי ישן ובעל איכות ירודה אשר חלק ניכר ממנו אינו ראוי כלל למאכל, לא נרשמו זיכויים שניתנו ללקוחות הקבוצה, במחסני החברות אוחסנו ארגזים ריקים אשר הוצגו כמכילים מלאי בעל ערך. כמו כן, נופח שווי המלאי באמצעות הכנסת חשבוניות פיקטיביות רבות למערכת החשבונאית של קבוצת מתוק בסכומים אשר הגיעו למיליוני שקלים וכנגד מלאי אשר מעולם לא סופק בפועל.  
37. ניהול המלאי נעשה באופן ידני ולא ממוחשב וזאת חרף היותו של המלאי מרכיב כבד משקל בשווי נכסי הקבוצה ופריט מטריאלי בדו"חות חברות ארזן ובדו"חות הקבוצה כולה - קרי פריט המהווה למעלה מ- 50% מן הערך המאזני של החברות  - אשר הצריך ניהול מערכת מלאי תמידי ומחשוב של מערכת המלאי. 
38. על כך התריעו מפורשות הן משרד רו"ח שחק, פאר, רזניק ושות', אשר שימשו כרואי החשבון המבקרים של חברות הקבוצה עד אוגוסט 1997, הן מבקר הפנים של חב' ארזן, והן בורסת הנאסד"ק.
39. בפרוטוקול ישיבת דירקטוריון ארזן מיום 23.7.1997, בה השתתף, בין היתר, הנתבע 1, נכתב לעניין ניהול המלאי כדלהלן:
"רו"ח פלומבו [ממשרד רו"ח שחק - הח"מ] הודיע לחברה כי הוא רואה את העניין בחומרה. לטענתו, החברה מנסה להערים עליו ולפיכך הוא דורש ניהול מלאי ממוחשב. רו"ח פלומבו דורש בנוסף כי כל תנועת המלאי בשנת 1996 תמוחשב וכי היה ולא תמולא דרישתו לא יחתום על הדו"ח השנתי של חברת ארזן לשנה המסתיימת ביום 31.12.1996.".
העתק פרוטוקול ישיבת הדירקטוריון מיום 23.7.1997 מצורף ומסומן כנספח ו'. 
40. גם בישיבת דירקטוריון ארזן מיום 6.8.1997, בה השתתף הנתבע 1, ציין במפורש רו"ח שחק כדלהלן:   

"נושא תנועת המלאי בחברה כגון ארזן, הוא מהותי. העלינו את הנושא של ניהול ממוחשב של תנועות המלאי מספר פעמים בדירקטוריון אך לצערנו החברה לא טיפלה בנושא. כתוצאה מכך נאלצנו לבצע בדיקות רבות בעת ביקורת הדו"חות הכספיים בעבר, וזה לקח זמן רב. 

בעת ביצוע ספירות מלאי ליום 30 ביוני 1997 בכל הקבוצה התגלו חשדות לאי סדרים מהותיים בספירה ומבחינתנו נאלצנו להודיע לחברה שיש לבצע בדיקה מקפת של כל תנועות המלאי לשנת 1996. ללא הבדיקה הנדרשת לא נוכל לחתום על חוות דעת חלקה." 

העתק פרוטוקול ישיבת הדירקטוריון מיום 6.8.1997 מצורף ומסומן כנספח ז'. 
41. במכתב שנשלח לבאי כח ארזן מהנאסד"ק מיום 25.11.1997 אליו צורף מזכר שימוע שנערך לחברה ביום 6.11.1997, הובאה במפורש התייחסות לנושא ניהול המלאי בחב' ארזן ואף צוטטו דבריו החמורים של  רו"ח שחק כדלהלן:
42. “The issue of inventory in a company like Arzan is material. We raised the matter of the computerized management of inventory a number of times with the directorate, but unfortunately the Company did not take care of this matter”.                                                                                                                     
43. בהקשר זה נטען על ידי הנאסד"ק במכתבם כדלהלן:

“It appears from information provided that the previous auditors were challenging the inventory valuation and the Company’s internal accounting procedures. As a result, to avoid the additional audit procedures or a qualified opinion, the Company dismissed Shahak. In the August 6, 1997 Board of Directors meeting minutes, the Company represents that it had prior discussions regarding the installation and implementation of a computerized inventory system. However to date, the Company has provided no documentation to substantiate the new inventory system”.                            
העתק מכתב בורסת הנאסד"ק אל חב' ארזן מיום 25.11.97 ומזכר השימוע מיום 6.11.97 מצורפים ומסומנים כנספח ח'.

44. לאור האמור לעיל, צוין עוד באותו מכתב מאת הנאסד"ק, כי ראוי שהחברה תנקוט צעדים למחשוב המלאי: 
“The staff respectively suggests the company undertake the following additional actions as a consideration for its continued listing on the Nasdaq SmallCap Market within in sixty days from the date of the Panel's supplemental hearing decision.

…

45. Provide a comprehensive plan of for the implementation of the computerized inventory system for the panel's review. The company has publicly stated in its Form 6-K, dated august 6, 1997, that it intended to undertake such actions“.  

46. מכתב הנאסד"ק לארזן הובא לידיעת הדירקטוריון על ידי יהודית מתוק בישיבה מיום 8.12.1997 גם בה השתתף הנתבע 1:
"נתקבל מכתב מ- NASDAQ מאוד חד צדדי, הם סבורים שהחברה סיימה את העסקתו של משרד רו"ח שחק בשל מחלוקת בנוגע למלאי. לדעתם בדיקת רו"ח אלמגור אינה מספקת, בין השאר, דורשים תגובה של החברה תוך 10 ימים, דו"חות כספיים מבוקרים לתשעה החודשים הראשונים של שנת 1997 בתוך 60 יום וכן תכנית מפורטת לגבי מיחשוב המלאי". 

העתק פרוטוקול ישיבת הדירקטוריון מיום 8.12.97 מצורף ומסומן כנספח ט'.
47. בתשובת ארזן  מיום 8.12.1997 למכתב נאסד"ק נכתב כדלהלן:
“We wish to begin by stating emphatically on behalf of the Company that it is the intent of the Company to comply with whatever actions are required by the Panel. Accordingly, the Company intends to submit a comprehensive plan for the computerized inventory system upon the completion of this plan and its approval by the Board of Directors of the Company”.                            
העתק מכתב התשובה מיום 8.12.97 מצורף ומסומן כנספח י'.

48. גם מבקר הפנים של ארזן, רו"ח אהרון אפיק, התריע על הליקויים בניהול המלאי, ועל ההשלכה הברורה של ליקויים אלו, ובמכתבו מיום 5.3.98, אליו צורפה טיוטת דוח ביקורת פנימית בנושא מלאי, קבע מבקר הפנים כדלהלן:
"בחברה מתבצעים רישומי מלאי, אך לא מנוהלת מערכת מלאי... החברה אינה סומכת על המלאי הרשום במערכת שלה, ואיננה יכולה לנהל רמות מלאי במחשב".

העתק מכתבו של מבקר הפנים מיום 5.3.98 מצורף ומסומן כנספח יא'.
49. על אף ההתראות המפורשות שניתנו לעניין הליקויים בניהול מלאי הקבוצה, ועל אף שארזן עצמה הצהירה בפני הנאסד"ק כי בכוונתה לעבור לניהול מלאי ממוחשב, דבר זה לא קרה מעולם. חקירת המפרק העלתה כי הנתבעים, אשר כל המידע בעניין זה היה בפניהם, לא עשו דבר - לא דרשו מעבר למערכת ממוחשבת של ניהול מלאי תמידי, לא דרשו את הפרדת מלאי החברות, לא עמדו על כך שרואי החשבון של הקבוצה יערכו ספירות מלאי מלאות ומקיפות,  וכך גם לא נמנעו מלאשר את הדו"חות הכספיים של ארזן ולהציג בפני בעלי המניות של החברה תשקיף הכולל נתונים כוזבים לגבי שווי המלאי של הקבוצה כולה. בכך, אפשרו הנתבעים, ברשלנות חמורה, את מעשי התרמית על ידי יחידי מתוק, ואת הונאתם של הנושים ובעלי המניות מן הציבור.  
50. מחדליהם של הנתבעים חמורים שבעתיים נוכח סימני האזהרה הרבים שהצביעו על ליקויים בניהול המלאי, וחמור מכך, אף על חשדות ממשיים למעשי תרמית ורישום כוזב ומטעה בספרי החברה ובדיווחיה. כפי שיפורט להלן, נתונים חמורים אלו, והשלכתם הישירה על רמת המלאי, היו בידיעתם של הנתבעים, וחייבו נקיטת צעדים מיידיים מצד הנתבעים מעצם תפקידם כנושאי משרה וכדירקטורים. על אף כל זאת, התעלמו הנתבעים מדגל אדום אחר דגל אדום, נמנעו ממילוי תפקידם על פי דין והפרו באופן בוטה ומוחלט את חובות הזהירות והמיומנות החלות עליהם.  
51. להלן יפורטו כמה מסימני האזהרה אשר ניצבו בפני הנתבעים. 
פרשת שחק

52. באוגוסט 1997 הופסקה העסקתו של משרד רואי החשבון שחק, פאר, רזניק ושות' (להלן: "משרד שחק") כמשרד רואי החשבון המבקר של ארזן, ולאחר מכן גם של יתר חברות הקבוצה. 
53. הפסקת ההתקשרות עם משרד שחק התרחשה בשל סירובו של משרד שחק לחתום על הדו"חות הכספיים השנתיים של ארזן לשנה המסתיימת ב- 31.12.96, סירוב אשר נומק באי סדרים מהותיים שהתגלו בעת ביצוע ספירת המלאי במחסני הקבוצה. בין היתר, גילה משרד שחק כי הוספו מספרים למחברות הספירה על ידי מספר עובדים הקשורים ליחידי מתוק, באופן אשר שינה את תוצאות הספירה והעלה את רמת המלאי. פרוטוקול ישיבת דירקטוריון ארזן מיום 23.7.97 בו הובאו בפני הדירקטוריון פרטי הסכסוך עם משרד שחק, צורף כנספח ו' לעיל. 
54. עקב אי סדרים חמורים אלה סירב משרד רו"ח שחק לחתום על הדו"חות הכספיים, אלא אם כן תבוצע בדיקת מלאי בפועל של 100%.
55. חרף טענותיו של משרד שחק בנוגע לאי סדרים אלו והשלכותיהם, נמנע הנתבע 1, אשר השתתף באותה ישיבת דירקטוריון ביום 23.7.97, מלהתייחס לגופן של הטענות החמורות, וביקש לפטור אותן כדלקמן:  
"אני מציע לנסות וליישב את המחלוקת עם משרד שחק. היה ולא תושג פשרה אני מציע להעביר הודעה לרשויות האמריקאיות בנוסח הבא: בספירת המלאי של החברה, הקשורה לחברת ארזן נתגלו, לטענת רואי החשבון של החברה, פערים בספירה. אי לכך רואה החשבון של החברה מענישהּ בגין פערים שנתגלו, אם בכלל, בחברה הקשורה. רואי החשבון של החברה מנצלים את מצוקת החברה לצורך הגדלת שכר טרחתם ועושקים את החברה. נוכח האמור לעיל החליטה החברה לפטר את רואי החשבון של החברה." 

56. בישיבת דירקטוריון ארזן שהתקיימה ביום 6.8.1997 תיאר רו"ח שחק את החשדות ואת חומרתם. לשאלתו של הנתבע 1, האם יש חשש או ספק לגבי אמינות הדו"חות הכספיים של החברה ורמת היושר של מנהלי החברה, השיב רו"ח שחק מפורשות, כדלקמן: 
"... בגלל האירועים אנו לא יכולים להשאיר את הדוחות הכספיים בלי לבצע בדיקה מקפת של תנועות המלאי. לא מדובר על סעיף זניח ואי אפשר היה להמשיך בלי לבקש נוהל ביקורת נוסף כדי להבטיח שאכן רמות המלאי משתקפות נכון בדו"חות"

פרוטוקול ישיבת הדירקטוריון מיום 6.8.97 צורף כנספח ז' לעיל. 
57. במהלך אותה ישיבה, ובין היתר במענה לשאלות נוספות שהעלה הנתבע 1, חזר רו"ח שחק והדגיש את חומרת החשדות שעלו, באופן הניכר כי אינו משתמע לשני פנים:   
"הבעיה הייתה הספירה ונאותות הספירה היו חשדות לאי סדרים ואז אמרנו שאנחנו צריכים לעשות בדיקה מקפת כדי לוודא שהמלאי אכן נכון". 

"ספירת המלאי היא דבר מהותי וכך הגענו למסקנה כי אין לנו תמונת של תנועות המלאי ולכן אין לנו ברירה והיינו צריכים לדרוש נוהל של עיבוד תנועות כל המלאי של החברה לשנת 1996".  

"החשד שלי הוא שהספירה התנהלה בצורה שיש ספק באשר למהימנות הספירה ונוהליה".     
58. חרף החשדות החמורים לעניין זיופים שבוצעו במהלך ספירת המלאי, כפי שהובאו בפני הדירקטוריון, וחרף השלכותיהם על מצב המלאי ובהתאם גם על מהימנות דיווחי חב' ארזן  והקבוצה כולה, לא טרחו הנתבעים לברר את אותם החשדות, ולוודא כי ינקטו צעדים של ממש לתיקון אי סדרים חמורים אלה.  
59. באותה ישיבת דירקטוריון מיום 6.8.97 הסתפק הנתבע 1 בבקשה לספור מחדש את המלאי ולקבל ממבקר הפנים של החברה המלצה על שיטת ניהול ממוחשבת. אלא שמעבר לבקשה זו, אשר, כפי שיפורט בהמשך בהרחבה, מעולם לא מולאה ומי מהנתבעים מעולם לא דרש את יישומה, לא עשו הנתבעים דבר, והמשיכו בעצימת עיניהם הרשלנית נוכח מעשי הזיוף והמרמה של יחידי מתוק.  
60. לא רק שהנתבעים לא טרחו לערוך בירור מעמיק ויסודי בעניין המלאי ונהלי ספירתו, אלא שכבר בישיבת הדירקטוריון בה השתתף הנתבע 1, שהתקיימה ביום 26.8.1997 - 20 יום בלבד לאחר ישיבת הדירקטוריון הקודמת - הוחלט, פה אחד, לאשר את הדו"חות הכספיים השנתיים של ארזן לשנת 1996, כפי שהוצגו על ידי רואי החשבון המבקרים שמונו לחברה תחת משרד שחק. 
העתק פרוטוקול ישיבת הדירקטוריון מיום 26.8.97 בה אושרו הדו"חות הכספיים מצורף ומסומן כנספח יב'. 
61. ודוק: מדובר באותם הדו"חות הכספיים לשנת 1996, אותם סירב משרד שחק לאשר מחמת הליקויים החמורים שנמצאו לעניין רכיב המלאי המהותי. רואי החשבון החדשים של החברה נתנו חוות דעת חלקה וחיובית לגבי הדו"חות ואישרו אותם בתוך פרק זמן של פחות משלושה שבועות (!) לאחר מינויים כרואי החשבון המבקרים של החברה, וזאת ללא כל אזכור של הנסיבות החמורות שהובילו להחלפת רואי החשבון המבקרים. 
פרק זמן קצר זה, היה עליו, כשלעצמו, להדליק נורה אדומה אצל הנתבע 1, ולעורר ספקות לגבי מהימנות הנתונים שהוצגו בדו"חות הכספיים ונאותות הביקורת שנערכה על ידי רואי החשבון החדשים.  
62. הדברים חמורים במיוחד נוכח העובדה, כי באותה ישיבת דירקטוריון מיום 26.8.97, הודו  רואי החשבון החדשים של החברה מפורשות, כי לא ביצעו ספירה של 100%, אלא הסתפקו בבדיקת סבירות בלבד. למעשה, הודו רואי החשבון כי המשיכו להסתמך על ספירת המלאי שנמצאה כלקויה, ואשר בוצעה על ידי אותם גורמים אשר מהימנותם הוטלה בספק על ידי משרד שחק. ראו דברי רו"ח גווילי ממשרד רו"ח ברייטמן אלמגור שמונה תחת משרד שחק, בפרוטוקול אותה ישיבת הדירקטוריון מיום 26.8.97:  
"לגבי המלאי - משרדנו ביצע סקירות של שמונה הפריטים העיקריים במלאי החברה המהווים 72% מסך המלאי האפקטיבי לספירה, כאשר חושבה יתרת מלאי הפתיחה בתוספת הקניות ובניכוי המכירות על פי המסמכים, ועובד מלאי הסגירה המצופה אשר הושווה למלאי על פי הספירה שבוצעה בפועל". [ההדגשות אינן במקור – הח"מ]
63. הימנעותם, כאמור, של הנתבעים מלדרוש את הסדרת נושא ניהול המלאי, ואישור הדו"חות הכספיים של ארזן, הן לשנת 96' והן לשנים הבאות, מבלי שקוימה כל חקירה או בדיקה של הממצאים שהיו בפניהם, ובהתעלם מאותות האזהרה הברורים שבפניהם, כל אלה מעידים על עצימת עיניים רשלנית ומובהקת מצד הנתבעים ולמעשה על זניחת תפקידם והחובות שהוטלו עליהם בדין.  
עריכת שימוע לחב' ארזן בנאסד"ק
64. ביום 6.8.97 העבירה ארזן לנאסד"ק הודעה אודות החלפת רואי החשבון המבקרים. 
העתק הודעת ארזן מיום 6.8.97 מצורף ומסומן כנספח יג'. 
65. בהודעתה, נמנעה החברה מלדווח אודות החשד למרמה בספירת מלאי חברות הקבוצה או למצער על אי-הסדרים המהותיים, אלא "דילגה" לדרישות משרד שחק לבצע "Additional Procedures" לספירה פיזית של המלאי.  
66. ברם, כבר ביום 8.9.97 הודיע הנאסד"ק לחב' ארזן, כי בשימוע שנערך לחברה, נמצא כי הדיווח אודות החלפת רואי החשבון אינו מספק, ולמעשה ההודעה אינה מסבירה בצורה נאותה את שאירע בפרשת שחק. עוד צוין, כי לפרשה השלכות על מהימנות הדו"חות הקודמים. 
העתק הודעת הנאסד"ק מיום 8.9.97 מצורף ומסומן כנספח יד'.
67. ביום 30.9.97 הודיעה הנאסד"ק לארזן, כי נדרשת חקירה נוספת ומעמיקה בנושא פיטורי משרד שחק, ולאחר בחינת הטענות והראיות שהוצגו על ידי החברה, הודיעה הנאסד"ק לחברה, ביום 25.11.97, כי אינה מקבלת את טענותיה. יתירה מכך, מתזכיר השימוע שצורף להודעת הנאסד"ק מיום 25.11.97 עולה, כי ועדת הנאסד"ק הסיקה מהמסמכים שהעבירה החברה לידיה, ביניהם פרוטוקולים (מתורגמים) של ישיבות הדירקטוריון (כפי שהובאו לעיל), כי משרד שחק פוטר על מנת שהחברה תוכל להימנע מפעולות ביקורת נוספות בקשר למלאי אותן דרש משרד שחק, ולא מטעמים אחרים כמתורץ על ידי החברה:
“It appears from information provided that the previous auditors were challenging the inventory valuation and the Company’s internal accounting procedures. As a result, to avoid additional audit procedures or qualified opinion, the Company dismissed Shahak”

68. יתרה מכך. באותו מכתב מיום 25.11.97 הובעה תמיהה באשר לחתימת הדו"חות הכספיים על ידי רואי החשבון החדשים ללא כל הסתייגות. נקבע בו אף במפורש, כי טענות משרד שחק הינן מהותיות, ונראה כי רואי החשבון החדשים לא ביצעו ביקורת מלאה של המלאי, על אף שהיה עליהם לבצע בדיקה של 100% מהמלאי לאור טיעוני משרד רו"ח שחק: 
69. “The staff is also concerned with the previous auditors’ representing the inventory transactions as “irregularities”, not “mistakes”, and statements representing the inventory taking as “very faulty”. The staff could not understand how Shahak concluded that the irregularities took place, while BDO Almagor found no discrepancies. Further, as stated in Appendix 9 of the Company’s October 16, 1997 submission, BDO Almagor only conducted an audit of 72% of the inventory as opposed to 100%”.     

70. בנסיבות אלה הודיעה הנאסד"ק, כי יש לה הסתייגויות מאמינות הדוחות הכספיים שנחתמו על ידי הנתבעים, ודרשה כי ניהול המלאי יהא ממוחשב.
העתק מכתב הנאסד"ק מיום 30.9.97 מצורף ומסומן כנספח טו'.

העתק הודעת הנאסד"ק מיום 25.11.97 אליה צורף תזכיר השימוע, מצורף ומסומן כנספח ח' לעיל.
71. הליכי השימוע בנאסד"ק ועמדתה החריפה בכל הנוגע לפרשת שחק הובאו באופן ישיר לידיעת הדירקטוריון בישיבה מיום 8.12.1997 בה השתתף הנתבע 1. העתק פרוטוקול ישיבת הדירקטוריון מיום 8.12.97 צורף כנספח ט' לעיל.
72. זאת ועוד. ביום 5.1.98 הודיעה הנאסד"ק לארזן, כי היא דוחה את טיעוני החברה, וקבעה כי יקוים שימוע נוסף לחברה לעניין החלפת רואי החשבון ולעניין אי הסדרים במלאי. בהודעה זו צוין במפורש, כי על החברה להידרש ביתר הרחבה לנושא אי סדרים אלה: 
"The panel determined that in order to retain its listing on The Nasdaq SmallCap Market, the company must address more fully the inventory irregularities which were discovered which led to the replacement of the former auditors, Shachak".   
העתק מכתב הנאסד"ק מיום 5.1.98 מצורף ומסומן כנספח טז'.  

73. הקביעות הברורות והחד משמעיות של הנאסד"ק לעניין חומרת טענות משרד שחק, והדרישה המפורשת כי חב' ארזן תידרש לעניין ותבצע בדיקה מעמיקה של פרשת אי הסדרים בניהול המלאי ומִחשובו, כמו גם הספקות שהובעו בהודעות הנאסד"ק לגבי נאותות הבדיקות שבוצעו על ידי רואי החשבון החדשים - כל אלה צריכים היו להוות תמרורי אזהרה בולטים מאין כמותם, ולהניע את הנתבעים לנקוט בצעדים קונקרטיים לבדיקת נושא המלאי והליקויים החמורים בניהולו. 
74. דא עקא, הנתבעים נמנעו מלהנהיג כל אמצעי בקרה, פיקוח או בדיקה לעניין ניהול המלאי, וברשלנותם המשיכו ואפשרו ליחידי מתוק למסור דיווחים כוזבים לבעלי המניות מן הציבור ולנושים.   
ממצאי מבקר הפנים והתפטרותו עקב ההתעלמות מדו"ח הביקורת הפנימית  
75. בישיבת דירקטוריון ארזן מיום 23.7.97, בה השתתף כאמור גם הנתבע 1, הוחלט בין היתר, כי מבקר הפנים של החברה יבדוק את טענות משרד שחק ביחס למצב המלאים בחברות ארזן ובחברות קשורות הנכללות בקבוצת מתוק, וכן יבדוק האם יש בסיס לטענות משרד שחק. העתק פרוטוקול ישיבת הדירקטוריון מיום 23.7.97 צורף כנספח ו' לעיל. 
76. חרף החלטת הדירקטוריון לעיל, לא הוטל על מבקר הפנים של ארזן להתחיל מיידית בבדיקת ממצאיו החמורים של משרד שחק, והלכה למעשה החלטת הדירקטוריון והדרישה לבחון את ממצאי משרד שחק נזנחה על ידי הנתבעים. 
77. בישיבת דירקטוריון ארזן ובישיבת ועדת הביקורת של החברה מיום 30.9.97, בראשן עמד הנתבע 1 ובהן השתתף גם הנתבע 2, הוחלט לאשר עריכת תוכנית ביקורת פנים לשנת 1997/8. תכנית הביקורת עתידה הייתה להתייחס, בין היתר, לעניין מחשוב המלאי, רמות המלאי, הפרדת מלאי ארזן ממלאי קבוצת מתוק ויתרות חברות קשורות לארזן. לא למותר לציין, כי טענותיו החמורות של משרד שחק לא הוזכרו.    
העתקי פרוטוקולי ישיבת הדירקטוריון וישיבת ועדת הביקורת מיום 30.9.97 מצורפים ומסומנים כנספח יז'.
78. מטיוטת דוח ביקורת פנימית שערך מבקר הפנים של ארזן, רו"ח אהרון אפיק, עולה באופן ברור, כי כל אופן ניהולו של מלאי ארזן פגום מיסודו, וכי אופן ניהול המלאי פוגע באמיתות הרישומים לגביו. ממצאי מבקר הפנים העידו בבירור על כך שבחברה לא מנוהלת מערכת מלאי המשקפת את תנועות המלאי בפועל, וכי מנהלי קבוצת מתוק עצמם אינם סומכים על המלאי הרשום במערכת שלה. לנתונים אלה מִשנה חשיבות לאור סדרי הגודל של המלאי ותנועות המלאי בקבוצת מתוק, אשר הגיעו למאות אלפי שקלים ביום.
העתק טיוטת דו"ח הביקורת הפנימית בנושא המלאי מצורף ומסומן כנספח יא' לעיל.  
79. עוד יצוין בהקשר זה, כי דו"ח מבקר הפנים מתייחס לארזן, אולם ממצאיו החמורים תקפים וממילא מעידים גם על הליקויים בניהול מלאי יתר חברות קבוצת מתוק. זאת, נוכח העובדה שניהול החברות בוצע על ידי אותם מנהלים ובאותן שיטות, ולאור העובדה שמלאי הקבוצה מעולם לא הופרד כנדרש.
80. את טיוטת דו"ח הביקורת הגיש מבקר הפנים ביום 5.3.98 להנהלת ארזן לצורך קבלת הערות. זאת, טרם העברת הדו"ח לועדת הביקורת של החברה, אשר הורתה, כאמור, על קיום הביקורת. אלא שמנהלי ארזן ודירקטוריון החברה התעלמו מדו"ח הביקורת הפנימית, וממצאי דו"ח הביקורת מעולם לא נדונו על ידי הנתבעים.  
81. ביום 24.2.99 הודיע מבקר הפנים על התפטרותו מתפקידו בחברה. הודעת ההתפטרות ניתנה על רקע התעלמות החברה מדו"ח הביקורת הפנימית. את ההודעה העביר מבקר הפנים באמצעות מזכיר חב' ארזן,  אשר התבקש להפיצה לחברי הדירקטוריון וועדת הביקורת.     
העתקי הודעת מבקר הפנים מיום 24.2.99 לחברה ולמזכיר החברה מצורפים ומסומנים  כנספח יח'.   

82. הנתבעים ידעו ו/או היה עליהם לדעת על ממצאיו החמורים של מבקר הפנים ולכל הפחות על הנסיבות החמורות של התפטרותו. אלא שהנתבעים לא טרחו כלל לדון או להתייחס לממצאי הביקורת (או העדרה) גם בחלוף קרוב לשנה וחצי מאז הוחלט על ידם במסגרת ישיבות הדירקטוריון וועדת הביקורת מיום 30.9.97, לערוך ביקורת פנימית כאמור.  
83. בחקירת המפרק לא נמצא כל אזכור להתייחסות מצד מי מהנתבעים לדו"ח המבקר או לרקע להתפטרותו, ואירוע חמור זה גם הוא לא הניע את הנתבעים למלא את תפקידם. בהתעלמותם ובהימנעותם מלבדוק אירוע זה, או לכל הפחות להתריע על התרחשותו, אפשרו הנתבעים ליחידי מתוק להמשיך ולרוקן את חברות ארזן ואת הקבוצה בכלל, תוך מתן דיווחים כוזבים ומטעים כלפי הנושים ובעלי המניות מן הציבור.   
חקירת רשויות המס נגד קבוצת מתוק ומנהליה  
84. בראשית שנת 1998 פתחו רשויות המס בחקירה גלויה כנגד האחים מנשה והרצל מתוק, ממנהליה הבכירים של קבוצת מתוק ובעלי השליטה בה, בחשד לשימוש בחשבוניות פיקטיביות ומזויפות בסך מיליוני שקלים, תוך ביצוע רישומים כוזבים במערכת החשבונאית של החברות. 
85. במסגרת החשדות שהועלו כנגד קבוצת מתוק ומנהליה, הועלה, בין היתר, חשד כי בספרי החשבונות של חברת מתוק אפרים וחב' ארזן אריזות (שבבעלות ארזן) נעשה שימוש בחשבוניות פיקטיביות בסך של מיליוני שקלים. חשבוניות אלה ניתנו לכאורה כנגד קבלת סחורה, כאשר בפועל לא סופק בגין החשבוניות האמורות דבר ו/או סופק רק חלק מהסחורה. פעולות אלו, נעשו במטרה לגזול ולרוקן את החברות תוך נטילה פשוטה של כספים מקבוצת מתוק והעברתם לכיסם של יחידי מתוק ו/או בני משפחותיהם. 
86. בעקבות החקירה נעצרו מנשה והרצל מתוק במרץ 1998 ונוהל הליך פלילי בבית משפט השלום בתל אביב (ת"פ 5383/02) כנגדם וכנגד חברות מתוק אפרים ובניו בע"מ (בפירוק) וארזן אריזות, במסגרתו הורשעו בעבירות שיוחסו להם. מנשה מתוק נדון למאסר בפועל ועל החברות הוטל קנס סמלי בסך של 250 ₪.  בפסק הדין מיום 18.1.06 שניתן בערעור שהוגש (ע"פ 70089/05), נדחה ערעורו של מנשה מתוק לעניין ההרשעה אם כי התקבל בחלקו לעניין העונש והוטלו עליו 18 חודשי מאסר. ערעורו של הרצל מתוק התקבל ובוטלה הרשעתו. החברות לא ערערו על הרשעתן. 
העתק הכרעת הדין וגזר הדין בת"פ 5383/02 מצורף ומסומן כנספח יט'. 

העתק פסק דינו של בית המשפט של ערעור מצורף ומסומן כנספח כ'. 

87. הנתבעים ידעו או היה עליהם לדעת כי להליכים האמורים לעיל, השלכה ישירה, חמורה ומתחייבת על נושא ניהול המלאי בקבוצה בכלל ובחברות ארזן בפרט. על פי החשדות שנחקרו על ידי רשויות מס הכנסה ובגינם הורשעו החברות ומנהליהן, בספרי החברות נספר ונרשם מלאי אשר בפועל לא התקבל במחסני קבוצת מתוק. כנגד מלאי פיקטיבי זה הוצאו כספים מהחברות, כך שהיה על הנתבעים להבין כי מדובר בגניבת כספים מן החברות על ידי יחידי מתוק, פשוטו כמשמעו.  
88. אדרבא, לגרסתם של יחידי מתוק עצמם כפי שנמסרה על ידם לרשויות המס, לקבוצה ניתנו  חשבוניות, כביכול, כנגד קניות מלאי, בעוד שבפועל דובר בביצוע ניכיונות שיקים על ידי גורמים בשוק האפור. ברי, כי בנסיבות אלה נגרמו עיוותים חמורים ואי התאמות בין המלאי הרשום והמדווח לנושי הקבוצה ולבעלי המניות מן הציבור, לבין המלאי בפועל במחסני הקבוצה. 
העתק מכתבו של מנשה מתוק אל פקיד שומה חקירות מרכז מצורף ומסומן כנספח כא'.
89. כתוצאה מהאמור לעיל, נרשמו בתקופה הרלוונטית (בין השנים 1996-1999) בספרי חברות הקבוצה "עודף" קניות בסך של עשרות מיליוני שקלים אשר אִפשר את הגדלת המלאי ו"ניפוחו" בסך דומה. באופן זה מיליוני שקלים הוספו בספרי החברות ובדו"חות הכספיים לרכיב המלאי, בעוד שלמלאי בפועל לא התווסף דבר.
90. הנתבעים היו מודעים למעצר ולחקירה שהתנהלה כנגד מנהליה הבכירים של הקבוצה, לתוכנה ולחומרת החשדות נגד יחידי מתוק. לעניין זה ראו, בין היתר, את פנייתו של הנתבע 1 מיום 31.3.98 אל יהודית מתוק, בעקבות פתיחת החקירה נגד האחים מתוק בבקשה לדווח לחברת הביטוח על האירועים שגרמו להתפטרותם של האחים מדירקטוריון ארזן. אלא שבניגוד לחובותיו על פי דין, לא נקט הנתבע 1 באמצעים כלשהם, ולא קיים ו/או דרש לקיים בירור מקיף ובלתי תלוי, של הנסיבות שהובילו למעצרם ולחקירתם של האחים מתוק, וכן של משמעותן והשלכותיהן של נסיבות אלה על חב' ארזן וקבוצת מתוק.   
העתק מכתב הנתבע 1 אל יהודית מתוק מיום 31.3.98 מצורף ומסומן כנספח כב'.
91. בהקשר זה יצוין עוד, כי הקבוצה שכרה את שירותיו של הנתבע 3 כיועץ לחברות הקבוצה וליחידי מתוק, בין היתר, לעניין החקירה הפלילית. בפני הנתבע 3 היו פרושים כל ספרי החברות והנתונים, אשר העידו על הרישומים והדיווחים הכוזבים שבוצעו על ידי יחידי מתוק. 
92. יתירה מכך, מחקירת המפרק עולה, כי תוך שהוא מכהן כדירקטור בארזן, השתתף הנתבע 3 בפגישות עם חוקרי רשויות המס. במסגרת פגישות אלה התדיין הנתבע 3 עם החוקרים בשם החברות ובשם יחידי מתוק לגבי השימוש בחשבוניות פיקטיביות, ניכיונות השקים והרישומים הכוזבים בספרי החברות. זאת, תוך ניגוד עניינים ברור בין חובותיו כלפי החברות, כמי שאמור לפקח, להשגיח ולהגן עליהן, בין היתר, מפני יחידי מתוק עצמם, לבין התפקיד שנטל הנתבע 3 על עצמו לייצגם מול רשויות המס.  שהרי, כמייצגם של יחידי מתוק יש לו לנתבע 3 אינטרס להמעיט מחומרת מעשיהם, בעוד שכדירקטור עליו להיות חשדן ולנהוג בגישה ביקורתית ומחמירה כמנגנון בקרה מרכזי וקריטי.   
93. זאת ועוד. לאחר מעצרם של מנשה והרצל מתוק, וחרף ידיעת הנתבעים על החשדות החמורים בדבר שימוש בחשבוניות פיקטיביות במיליוני שקלים, אפשרו הנתבעים את הגשת הדו"חות הכספיים של החברה המובאים לאישור הדירקטוריון.  חרף סמיכות מעצרם של האחים מתוק למועד חתימת הדו"חות הכספיים על ידי רואי החשבון בסוף אפריל 98', הסתפקו הנתבעים באזכור לאקוני שכללו רואי החשבון בדו"חות בדבר המעצר וחקירת רשויות המס, ואפשרו את הגשת הדו"חות מבלי שבוצעה בדיקה כלשהי באשר להשפעה המתחייבת של השימוש בחשבוניות הפיקטיביות על הנתונים המדווחים בדו"חות, עליהם נסמכו נושי החברה, הבנקים ובעלי המניות מן הציבור.     
94. על אף ידיעתם הברורה של הנתבעים, ובפרט הנתבע 3, על חומרת החשדות שיוחסו למנהלי החברות, התרשלו הנתבעים התרשלות חמורה במילוי תפקידם, לא עמדו על קיומה של בדיקה מקיפה ויסודית של מלאי ארזן, וכך גם לא התריעו בפני נושי החברה, בעלי המניות מן הציבור ו/או גורמים רלוונטיים אחרים לגבי הרישומים הכוזבים בספרי החברות, אשר באו לידי ביטוי בפערים האדירים בין המלאי הרשום לבין המלאי בפועל.
95. מכל  האמור לעיל עולה, כי הנתבעים התרשלו בפיקוח ובבקרה על פעולותיהם של יחידי מתוק, באי הסקת המסקנות המתחייבות ובאי נקיטת הצעדים המתחייבים מהאינדיקציות שהיו בפניהם. כן עולה כי בפני הנתבעים היו כל העת סימני אזהרה ברורים וחמורים אשר כל אחד מהם בנפרד, וקל וחומר הצטברותם, צריכים היו לגרום לנתבעים לבצע בדיקה מקיפה ויסודית של אופן ניהול הקבוצה בכלל, וסוגיית ניהול המלאי בקבוצה בפרט. 
96. הנתבעים לא פקחו כלל על עבודת מנהלי חברות הקבוצה, ולחילופין לא הסיקו את המסקנות המתחייבות מממצאי הגורמים שהתריעו בדבר נהלים פסולים ובלתי חוקיים הקיימים בחברות לעניין המלאי. 
97. הנתבעים נכשלו אף ביישום ההמלצות של הגורמים המתריעים, כגון מבקר הפנים והנאסד"ק, לעניין הפרדת המלאי ומחשובו. יתר על כן, נוכח חומרת הליקויים שהיו בידיעתם, לא יזמו הנתבעים נוהלי פיקוח וביקורת חדשים לצורך איתור הליקויים ומניעת הישנותם. 
98. לדברים מִשנה חומרה נוכח קיומם של חשדות ספציפיים בדבר ריקון החברות, הוצאת כספים במרמה, זיוף מכוון של נתוני מלאי, ונוכח ידיעתם של הנתבעים כי נתוני המלאי מהווים נתון מרכזי עליו התבססו נושי החברות, ובפרט הבנקים, אשר בהסתמך על נתוני המלאי העמידו אשראים לחברות. 
99. יתר על כן, בממצאים הרבים אשר היו בידיעת הנתבעים, כמפורט לעיל, היה כדי לעורר שאלות בקשר ליושרם של מנהלי חברות ארזן ולאפשרות שמתבצעים על ידם מעשים נוספים הפוגעים בפעילות החברות ובאינטרסים של בעלי המניות, דבר אשר כשלעצמו הצריך חקירה ובדיקה מעמיקה ונקיטת נוהלי פיקוח וביקורת מצד הנתבעים על מנהלי החברות. 
ב.
התרשלות הנתבעים לעניין הרישומים הכוזבים בספרי החשבונות והוצאת הכספים במרמה מחברות ארזן והחברות הקשורות 
פרשת קבוצת ערטול 
100. יחידי מתוק בסיועו של עאטף ערטול וגורמים הקשורים אליו (להלן: "קבוצת ערטול"), עמם היו יחידי מתוק בקשרים עסקיים וחבריים, נקטו בפעולות הונאה ותרמית חמורות כנגד החברות, בעלי מניותיהן ונושיהן. במסגרת פעולות אלו, הועברו מיליוני שקלים לכיסיהם של יחידי מתוק ולמקורביהם, והוצגו מצגי שווא, בפרט כלפי הבנקים הנושים, במטרה להעמיד לחברות אשראים בסכומים של עשרות מיליוני שקלים. 
101. העברות הכספים בוצעו, בין היתר, באופנים הבאים: 
1. הוצאו שיקים מחברות הקבוצה לערטול, לכאורה כמקדמות בגין הספקת סחורה לקבוצה או ללא ציון סיבת העברת הכספים. בפועל, הועברו לקבוצת ערטול שיקים,  בעוד שבתמורה לא הועברה לקבוצה סחורה כלשהי, וחלקם שימשו לצורכי ניכיון על ידי קבוצת ערטול. 
2. ערטול, בעצמו או באמצעות אחרים, העביר כספים ליחידי מתוק בדרך של  העברות בנקאיות והפקדות שיקים או מזומן לחשבונה האישי של אשתו של מנשה מתוק, גב' יהודית מתוק, וכן בדרך של העברת כספים באופן ישיר למנשה מתוק. 
102. במערכת הנהלת החשבונות של חברות הקבוצה נוהלו כרטיסים תחת השם "ערטול" ותחת שמות גורמים נוספים הקשורים לקבוצת ערטול אשר נרשמו ברובם כספקים, ובהם נרשמו הפעולות הפיקטיביות והעסקאות המלאכותיות (להלן: "כרטיסי ערטול").   
103. כתוצאה מהמהלכים האמורים לעיל נרשמו בספרי הקבוצה רישומים כוזבים, בין היתר, כמפורט להלן:
1. בכרטיסי ערטול נרשמו יתרות חובה פתוחות של ערטול ו/או של גורמים הקשורים אליו, אשר נחזו ככספים אשר טרם הועברו ממנו לקבוצה. בפועל דובר ברישומים פיקטיביים, כך שחובות אלו לקבוצה כלל לא היו קיימים בפועל;
2. בכרטיסי הקבוצה נרשמו "הלוואות בעלים" של יחידי מתוק, לכאורה בגין כספים שהלוו לחברות. בפועל, הכספים שהועברו על ידי יחידי מתוק לחברות היו כספי הקבוצה עצמה שהוחזרו על ידי קבוצת ערטול לאחר שהוצאו על ידי יחידי מתוק. כך הפכו יחידי מתוק לנושי החברה בגין כספה שלה, אותו יכלו אגב כך למשוך כביכול "כדין";
3. כנגד חלק מהכספים שיצאו לקבוצת ערטול (ומשכך ליחידי מתוק), נתקבלו חשבוניות מזויפות מאת ערטול, על פיהן סופקה, לכאורה, סחורה על ידי קבוצת ערטול לקבוצה. בפועל, לא סופקה כל סחורה, וכתוצאה ממהלכים אלה נרשמו בספרי חברות הקבוצה קניות אשר מעולם לא סופקו, דבר אשר אפשר את ניפוח המלאי באופן מלאכותי, תוך ריקון החברות מכספן.
104. המתואר לעיל, היווה חלק מהעובדות אשר שימשו להגשת כתב האישום כנגד מנשה מתוק וכנגד חב' ארזן אריזות וחב' מתוק אפרים, אשר הורשעו על ידי בית המשפט, כאמור לעיל.
105. מממצאי חקירת רשויות המס וחקירת המפרק עולה, כי באמצעות אותם רישומים כוזבים ועסקאות פיקטיביות בספרי הנהלת החשבונות, הוצא מן הקבוצה בתקופה שבין 1.1.96 ועד 1.11.99 סכום כולל הנאמד בסך של 22,986,530 ₪ . 
חוות דעת של רו"ח יעקב פסי בדבר הוצאת הכספים מחברות קבוצת מתוק כמפורט לעיל, מצורפת ומסומנת כנספח כג'. 
106. עוד העלתה חקירת המפרק, כי מעבר לשימוש בחשבוניות הפיקטיביות, כפי שפורט לעיל, הורו יחידי מתוק על ביצוע פעולות חשבונאיות, אשר באמצעותן נמחקו מספרי הקבוצה ומהכרטיסים החובות הפיקטיביים של ערטול לקבוצה. כנגד מחיקת החובות הפיקטיביים של ערטול לקבוצה בכרטיסי ערטול מצד אחד, נמחקו חובות הקבוצה ליחידי מתוק, מן הצד השני, בגין הלוואות בעלים פיקטיביות שנרשמו בספרים. כמו כן, זוכו חשבונות ערטול ויחידי מתוק כנגד יצירת הוצאות מימון והוצאות פיקטיביות אחרות. במקרים בהם "הושבו" כספים כהלוואת בעלים לחברה שונה מזו שממנה הוצאו הכספים, נעשו פעולות ופקודות חשבונאיות נוספות בהתאם, על מנת לנסות ולהסוות את הברחת הכספים וגלגולם לידי יחידי מתוק ומקורביהם. 
השינויים בדיעבד, שנעשו בהוראת יחידי מתוק לאחר פתיחת חקירת מס הכנסה, כוללים פעולות תיקון בסך של מיליוני שקלים. 
107. ידיעתם של הנתבעים על החקירה הגלויה שניהלו רשויות מס ההכנסה נגד האחים מתוק (אשר כיהנו באותה עת כחברי דירקטוריון בעצמם) בקשר עם פעולות אסורות שבוצעו בספרי הקבוצה ובפרט בספרי חב' ארזן אריזות, חייבה כשלעצמה לפעול לבירור פנימי ויסודי של הטענות הקשות אשר הועלו על ידי רשויות מס הכנסה, לכל הפחות בנוגע לחברות ארזן. 
108. לדברים מִשנה חשיבות נוכח העובדה, כי, כאמור לעיל, לטענות רשויות מס ההכנסה הייתה השלכה ישירה וחמורה על נושא המלאי, שכן על פי החשדות שנחקרו ובגינם הורשעו החברות ומנהליהן, בספרי החברות נספר ונרשם מלאי אשר בפועל לא התקבל במחסני קבוצת מתוק (כך, גם לגרסתם של יחידי מתוק עצמם, כפי שיפורט להלן) כנגד חשבוניות פיקטיביות שנמסרו לקבוצה, בעוד שבפועל דובר בביצוע ניכיונות שיקים או באמצעי להזרמת מלוא סכום החשבוניות לידי יחידי מתוק והמקורבים אליהם. 
109. ואמנם, האמור גרם לעיוותים חמורים ואי התאמות בין המלאי הרשום והמדווח לנושי הקבוצה ולבעלי המניות מן הציבור, לבין המלאי בפועל במחסני הקבוצה. כתוצאה מכך, בשנים 1999 - 1996 נרשמו בספרי חברות הקבוצה, לרבות בחברות ארזן, "עודף" קניות בסך של עשרות מיליוני שקלים אשר אִפשר את הגדלת המלאי ו"ניפוחו" בסך זה. באופן זה מיליוני שקלים הוספו בספרי החברות ובדו"חות הכספיים לרכיב המלאי, בעוד שלמלאי בפועל לא התווסף דבר.
טבלה המרכזת את החשבוניות המזויפות / פיקטיביות לשנים 1999 - 1996 והשפעתן על המלאי הרשום מצורפת כנספח ז' לחוות הדעת בנספח כג' לעיל.   

110. חשוב לציין, כי משמעות רישום החשבוניות הפיקטיביות לגבי המלאי הייתה ברורה וידועה. כך,  במכתב גלוי מיום 10.5.98, שנשלח על ידי רואי החשבון המבקרים לקבוצה, צוין במפורש כי המניפולציות בספרי הנהלת החשבונות יביאו לאי התאמה בין הרישומים לבין המלאי בפועל: 
"1.
הוספת דמי ניכיון, של השיקים הדחויים שנמסרו למנכים, לחשבוניות סחורה ולסעיף "קניות" אינה גורמת לפגיעה כלשהי בחבות המס של החברה, אולם, יש בה משום רישום לא נכון. 

 2.
הוספה ל"קניות" של דמי הניכיון האמורים (בשיעור של כ- 20% מתוך השיקים הדחויים שנוכו), תביא לחוסר התאמה של תנועת הקניות אל מול המלאי הסופי כפי שנספר ותומחר השנה". 
העתק מכתב רואי החשבון מיום 10.5.98 מצורף ומסומן כנספח כד'. 
111. על אף כל האמור לעיל, הנתבעים נמנעו ברשלנותם מלעמוד על ליקויים חמורים אלה, אשר די היה בפיקוח ובקרה אלמנטאריים, בין בספרי החברות ובין למול רואי החשבון המבקרים של הקבוצה, כדי לגלותם וכך למנוע את הישנותם.  
112. יתירה מכך, אירועי מעצרם וחקירתם של יחידי מתוק בחשד לביצוע מעשים פליליים בניהול חברות ארזן אריזות ומתוק אפרים לא זכו להתייחסות כלשהי מצד הנתבעים. חרף האינדיקציות הברורות שהיו בפני הנתבעים למניפולציות שנעשו על ידי יחידי מתוק בספרי הקבוצה, להשלכות המתחייבות, וכן לנורמות הניהול הפסולות בחברות, נמנעו הנתבעים ברשלנות ותוך הפרה ברורה של חובותיהם על פי דין, מלברר באופן יסודי ועצמאי את החשדות החמורים נגד יחידי מתוק ששימשו עד אותו מועד כמנהלי ארזן. כן נמנעו הנתבעים מלהתריע על קיומם בפני הנושים ובעלי המניות מן הציבור ובפני הגורמים המוסמכים.   
הוצאת כספים במרמה מחברות ארזן 
113. במסגרת חקירת רשויות מס ההכנסה בשנת 98' התגלה, בין היתר, כי יחידי מתוק הזינו במערכת הנהלת החשבונות של ארזן אריזות חשבוניות פיקטיביות של חברות בשם  "נאראדין בע"מ" ו"כאס לקבלנות מסחר וחקלאות" בסך של 1,151,280 ₪. 
114. השימוש בחשבוניות הפיקטיביות היווה כמפורט לעיל אמצעי לריקון החברות ולהזרמת כספים אל מחוץ לחברות ארזן ולידיהם של יחידי מתוק, לידי המקורבים להם או למי מטעמם. חקירת רשויות המס אכן העלתה, כי בפועל, לחברות נאראדין וכאס כלל לא היו קשרים עסקיים עם חברות ארזן או עם מי מחברות קבוצת מתוק, וממילא לא נתקבלו מחברות אלו סחורות או תמורות כלשהן בגין הכספים ששולמו, כביכול, לנארדין וכאס על ידי חברת ארזן אריזות. 
115. בחינת כרטיסי הנהלת החשבונות של החברות נאראדין וכאס בספרי ארזן אריזות מזון מעלה כי בין השנים 1996-1999 הוצא מהחברה מיליוני שקלים נוספים אשר שולמו כביכול לידי חברות אלו (לעניין זה ראו חוות דעת רואה רו"ח פסי אשר צורפה כנספח כג' לעיל). ברם, הואיל וחקירת רשויות המס כבר חשפה את העובדה, כי בין החברות לביו קבוצת מתוק לא נתקיימו בפועל קשרים עסקיים כלשהם, אין ספק כי הכספים לעיל אשר הוזרמו בהוראת יחידי מתוק אל מחוץ לחברות ארזן , הועברו לידי יחידי מתוק או מי מטעמם, בלא שנתקבלה בגינם תמורה כלשהי בארזן.  
116. זאת ועוד. חקירת רשויות המס חשפה רק חלק מהחשבוניות הפיקטיביות בהן נעשה שימוש בחברות ארזן ובקבוצת מתוק בכלל. חקירה מקיפה וכוללת שערך המפרק, איתרה חשבוניות פיקטיביות וכרטיסי הנהלת חשבונות נוספים, ובהם רישומים כוזבים, כגון כרטיסים על שם "ניו דלהי", "שקד אום אל פחם", "חאפז טאנוס" ו-"א.מ.ג.". 
בדומה לחברות נאראדין וכאס, באמצעות החברות לעיל וגורמים נוספים הקשורים לקבוצת ערטול, הוצאו מחברת ארזן אריזות מיליוני שקלים.   
117. ואם לא די בכך, הרי שגם לאחר פתיחת חקירת רשויות המס בעניין פרשת ערטול, ולאחר סגירת רוב כרטיסי קבוצת ערטול, המשיכו יחידי מתוק להזרים כספים אל מחוץ לחברות ארזן באמצעות כרטיסים שכונו "ע"ח" (על חשבון). כך, למשל, החל מחודש ינואר 1998 ועד לחודש אוקטובר 1998 הוציאו יחידי מתוק מחברת ארזן אריזות מזון סך של 1,741,656 ₪, בגינם אף לא הוצאו חשבוניות פיקטיביות על מנת "לסגור" את הברחת הכספים, וכרטיסים אלה נותרו "פתוחים" עד לקריסת הקבוצה.
העתקי כרטיס ע"ח מס' 3011621 וכרטיס ע"ח מס' 3011622 מהנהלת החשבונות של חב' ארזן אריזות מצורפים ומסומנים כנספח כה'.  
118. מחקירת רשויות המס ומחקירת המפרק עולה, כי באמצעות חשבונות ערטול הוצאו מחברות ארזן  סכומים הנאמדים במיליונים רבים של שקלים מבלי שנתקבלה בגינם כל תמורה.
חוות הדעת מטעם רו"ח יעקב פסי בנושא הוצאת הכספים מקבוצת מתוק צורפה וסומנה כנספח כג' לעיל. 
119. חשוב לציין, כי אף לפי גרסת ההגנה של יחידי מתוק, כפי שנמסרה לרשויות כבר בשלביה המוקדמים של החקירה, הועברו סכומי כסף מחברות הקבוצה, ובכלל כך גם מחברות ארזן, לניכיון אצל קבוצת ערטול, והוחזרו בחזרה לקבוצה באמצעות חשבונה של גב' יהודית מתוק (רעייתו של מנשה מתוק), במטרה  להונות את הבנקים על ידי הצגת תנועות מזומנים שאין מאחוריהן דבר, על מנת שאלה ימשיכו ויעמידו אשראי לחברות. לעניין זה ראוי להדגיש כי גם על פי גרסה זו, המוכחשת מכל וכל, הכספים שנגזלו מחברות ארזן, הושבו - אם בכלל - לחב' מתוק אפרים, ולא לחברות ארזן מהן נמשכו.   
120. אלא שגם הודאתם של יחידי מתוק עצמם לא זכתה להתייחסות כלשהי מצד הנתבעים, לא דווחה על ידם לנאסד"ק ולבנקים, וחמור מכל, גם לא הניעה את הנתבעים להטיל ספק ביושרם של יחידי מתוק כמנהלי ארזן וליצור מנגנוני פיקוח מוגברים על פעולותיהם. ברי, כי לוּ היה הדבר נעשה, ניתן היה לחשוף מבעוד מועד את מצבן האמיתי של חברות ארזן ושל קבוצת מתוק כולה ויתכן שאף למנוע את קריסתן.   
121. הודאת יחידי מתוק, כי ניכו שטרות בשוק האפור, הייתה צריכה גם היא להיות מדווחת מיידית על ידי הנתבעים לבנקים ולנאסד"ק, ולגרום לבדק בית יסודי ולשינוי נורמות הניהול והבקרה מיסודן. אין ולא יכול להיות חולק, כי נושאי המשרה התרשלו התרשלות חמורה בהתעלמם מכך. ממילא נכונים הדברים, כאשר על פי הודאת יחידי מתוק, השטרות שנוכו היו שטרות של החברות עצמן. ברי, כי על הנתבעים - ובפרט על הנתבע 1 כבעל רקע וניסיון רב בתחום הבנקאות וכמי שעמד בקשר עם הבנקים של הקבוצה - היה לדעת כי ניכיון שטרות בשוק האפור אינו פעולה בדרך עסקים רגילה ומקובלת, ומהווה הפרה של תנאי מתן האשראי על ידי הבנקים.
122. הנה כי כן, על אף שכבר בראשית שנת 1998 התבססו חשדות, לפיהם כספים של חברות ארזן ושל חברות הנוספות בקבוצה מצאו את דרכם לחשבונות פרטיים בשליטת יחידי מתוק, נמנעו הנתבעים ברשלנות חמורה ותוך התפרקות מחובותיהם על פי דין, מלנקוט בצעדים כלשהם להגנה על האינטרסים של החברות, בעלי המניות מן הציבור והנושים.    
הוצאת הכספים במרמה מחברות ארזן והעברתם לידי יהודית מתוק
123. חקירת המפרק העלתה, כי מחשבונות חברת ארזן וחברת ארזן אריזות נמשכו במרמה שיקים בסך כולל של מיליוני שקלים, אשר הופקדו בחשבונה הפרטי של יהודית מתוק בבנק לאומי, סניף רמלה (מס' ח-ן 203238) (להלן: "חשבון יהודית מתוק"). 
124. ממצאי החקירה העלו, כי הוצאת הכספים במרמה לחשבונה של יהודית מתוק נעשו, בין היתר, בדרך של משיכת שיקים על שם עובדים פיקטיביים ו/או עובדים אשר הועסקו באופן פרטי על ידי יהודית מתוק ו/או עובדים אחרים. משיכת הכספים נעשתה באופן של מחיקת הסימון "למוטב בלבד" על גבי השקים, אישור המחיקה בחתימת מנשה מתוק, והסבת השקים והפקדתם לחשבון יהודית מתוק. 
125. אופן נוסף בו הוצאו כספים במרמה לחשבון יהודית מתוק היה בדרך של משיכת שקים על שם יהודית מתוק והפקדתם לחשבונה. בספרי ארזן נרשמו השקים כתשלום לספק חו"ל תוך חיוב כרטיס מס' 3011528 ע"ש ערטול בספרי ארזן אריזות.  
126. באופן זה, נמשכו, בין השנים 1996-1999 מחשבון חב' ארזן מס' 204021 ומחשבון חב' ארזן אריזות מס' 203238 בבנק דיסקונט 2,093,860 ₪  (לא כולל סכומים בגין שכר עבודתה) אשר הופקדו בחשבון יהודית מתוק.   
טבלה המפרטת את הסכומים שהוצאו בין השנים 1996-1999 מחשבונות חברות ארזן והועברו לחשבון יהודית מתוק מצורפת ומסומנת כנספח כו'. 
127. עוד יצוין בהקשר זה, כי בחקירת המפרק נמצא, מחשבונה של יהודית מתוק הועברו כספים  בין השנים 1996-1999 והופקדו בחשבונות חברות הקבוצה. דא עקא, אותם כספים אשר "הושבו" לכאורה לחברות, הושבו תוך יצירת מצג שווא לפיו יהודית מתוק פורעת כביכול הלוואה שהעמידה לה חב' ארזן, בעוד שבפועל, הכספים ש"השיבה" לחברה, לא היו אלא כספי ארזן עצמה אשר הוצאו במרמה. למותר לציין, אפוא, כי אין מדובר בהשבה כלל, שכן מדובר בפירעון חוב אשר יהודית מתוק הייתה חייבת ממילא לחברה. 
128. במה דברים אמורים: חקירת המפרק העלתה, כי ערב ההנפקה הראשונה של חב' ארזן חבה יהודית מתוק לחברה סך של כ-1.3 מיליון ₪. במסגרת תשקיף ההנפקה הודיעה החברה, כי יהודית מתוק השיבה סך של 100,000 ₪ בלבד, והעבירה לחברה שקים מעותדים לפירעון יתרת ההלוואה. בתשקיף ההנפקה נרשם כדלקמן:
"The company has made loans to Judith Matok, Chief Financial Officer and a managing director of the company, from time to time. At September 30, 1995, the amount of such obligations to the company was NIS 1,316,426 (US$439,541). In November 1995, Ms. Matok repaid NIS 100,000 (US$33,389) of such obligations to the company and delivered to the company post-dated checks in amounts sufficient to repay the balance by September 30, 1996."

העתק העמודים הרלוונטיים מתוך תשקיף ארזן מצורף ומסומן כנספח כז'.

129. בפועל, השקים שהעבירה יהודית מתוק לחברה לא כובדו, וביוני 1996 נתברר לרואה החשבון של החברה דאז (ממשרד שחק), כי השקים המעותדים לא נפרעו כמתחייב מתשקיף החברה, וכי החזר ההלוואה ידחה. משלא קוים האמור בתשקיף, הודיע על כך רואה החשבון לבאי כוחה של החברה בחו"ל. 
העתק מכתב רו"ח פולומבו ממשרד שחק מיום 25.6.96 מצורף ומסומן כנספח כח'.  
130. מחקירת המפרק עולה, כי משיכות הכספים מחברות ארזן יצרו למעשה ליהודית מתוק מקור כספי לפירעון ההלוואה. לצורך יצירת מצג של פירעון ההלוואה ממקורותיה של יהודית מתוק, "הושבו" חלק ממיליוני השקלים שהוצאו מהחברות באמצעות חשבונה, בעוד שבפועל דובר בהעברות סיבוביות של כספי החברה עצמה, ובידי יהודית מתוק ו/או מי מיחידי מתוק האחרים נותרו מיליוני השקלים שהוצאו במרמה מקבוצת מתוק ומחברות ארזן בפרט.  
131. אין ספק, כי הוצאת הכספים במרמה מחברות ארזן התאפשרה נוכח אווירת ההפקרות ששררה בחברות ארזן, כתוצאה מהיעדר פיקוח מוחלט על יחידי מתוק מצד הנתבעים, ובחסות מערך הנהלת החשבונות הרעוע והפרוץ של חברות ארזן, והעובדה כי ספרי החברות כלל לא שיקפו את היקפה האמיתי של פעילות החברות ואת היקף נכסיהן בפועל.  
132. על אף שספרי חברות ארזן היו פתוחים בפני הנתבעים, אלה כלל לא בדקו ו/או לא בדקו באופן סביר, כנדרש מתפקידם, את הרישומים בספרי חברות ארזן. הנתבעים לא פיקחו על אופן התנהלות הרישומים בספרי החברות, לא הסבו את תשומת לב הנהלות החברות לפגמים ברישום ובהתנהלות מערך הנהלת החשבונות של החברות, וממילא גם לא דיווחו לגורמים הרלוונטיים על הפגמים, ועל השלכותיהם האפשריות והמשמעותיות. 
133. כמו כן, ומבלי לגרוע מן האמור לעיל, הנתבעים לא יצרו מנגנוני פיקוח וביקורת ראויים אשר היה בידם לחשוף את הפגמים בניהול וברישום בספרי החברות מבעוד מועד, וכך גם למנוע את כל אותן מניפולציות שערכו יחידי מתוק בספרי החברות.  
התרשלות הנתבעים בקשר עם "ניפוח" חובות הלקוחות בחברות ארזן
134. על פי תשקיף חב' ארזן משנת 99' עמדו חובות הלקוחות של הקבוצה כולה על 68 מיליון ₪. ואולם בפועל, הסכום המצרפי של כל החובות הקיימים לקבוצת מתוק מלקוחותיה, אשר לא נפלו להגדרה של חובות קשיי גבייה, היה נמוך מ- 10 מליון ₪. למסקנה זו הגיע הנאמן באמצעות בדיקה שנערכה תוך ימים ספורים מיום מינויו, במסגרתה בוצע ניתוח יתרת כל לקוח ובדיקת משך זמן קיומה של היתרה לפי תאריך יצירת החוב (גיול חובות). ממצאי הנאמן מפורטים, בין היתר, בדו"ח הנאמן שצורף כנספח ד'2 לעיל.  
135. חקירת המפרק העלתה, כי נוסף על רישום הלקוחות הפיקטיביים ורישום החשבוניות הפיקטיביות שהונפקו ללקוחות הקבוצה, יחידי מתוק גרמו ל"ניפוח" יתרות חובות הלקוחות, בדרך של הנפקת חשבוניות בסכומים מוגדלים ללקוחות קבוצת מתוק, ובמקביל הנפקת תעודות זיכוי לאותם לקוחות, בסמוך או זמן קצר לאחר הוצאת חשבוניות אלה. בעוד שהחשבוניות נרשמו בספרי החברות, חלק ניכר מן הזיכויים שהוצאו לאחר מכן לא נרשמו כלל. כך הוצג מצג מטעה, לפיו החברות עתידות לגבות סכומי כסף גדולים מלקוחותיהן.  
136. כך למשל, נמצא חוסר התאמה מהותי בין יתרות החוב של רשת שופרסל, כפי שנרשמו בספרי חב' ארזן וארזן אריזות מזון (להלן: "ספרי ארזן"), לבין רישומן בספרי רשת שופרסל. כך למשל, נכון ליום 31.12.98 נמצא הפרש בסך של קרוב למיליון ₪ בין יתרת חוב שופרסל על פי ספרי ארזן לבין יתרת החוב על פי ספרי שופרסל. נכון ליום 31.12.98 נמצא הפרש של קרוב ל- 2 מיליון ₪ בין יתרת חוב שופרסל על פי ספרי ארזן לבין יתרת החוב על פי ספרי שופרסל. 
137. כתוצאה ממערכת משומנת היטב זו של אי רישום הזיכויים בספרי החברות, רישום חובות פיקטיביים והוצאת חשבוניות מזויפות ללקוחות הקבוצה, נותרו יתרות חוב פתוחות של לקוחות בסכומים משמעותיים, אשר לא השתנו במשך תקופות ארוכות, ולעתים אף עמדו במשך שנים ללא פירעון.
138. לשם ההדגמה יצוין, כי בספרי חברת ארזן נרשמו יתרות חוב של המשביר בסך כולל של  541,325 ₪, אשר נותרו פתוחות ועברו כפי שהן ממאזני שנת 1996 למאזני 1997, 1998. אין צורך לומר כי בהיות המשביר לקוח מוסדי וגדול, המעביר תשלומים באופן מסודר, אין זה סביר שחובות בסך כולל של מאות אלפי שקלים יעמדו ללא פירעון משך 3 שנים!! 
פירוט יתרות חוב המשביר כפי שהופיעו בספרי ארזן לשנים 1996, 1997 ו-1998 מצורף ומסומן כנספח כט'.
139. עוד עלה מחקירת המפרק, כי במטרה ל"נפח" את סעיף חובות לקוחות חברות ארזן במאזניהן, ולהציג מצג שווא של יתרות חוב גבוהות העתידות להשתלם לחברות, בוצעו בספרי החברות פעולות של הוצאת חשבוניות והוצאת זיכויים באותו סכום מייד לאחר מכן. להלן מספר דוגמאות לכך:
1. ביום 31.8.99 הוצאה חשבונית מספר 50742 לשופרסל על סך 323,270.3 ₪ ועוד באותו היום יצא זיכוי על אותו סכום שמספרו 7852 אשר ביטל את חשבונית 50742;
2. ביום 31.8.99 הוצאה חשבונית מספר 50743 לקו אופ צפון על סך 143,629.2 ₪ ובאותו היום יצא זיכוי שמספרו 7851 על אותו הסכום;
3. ביום 31.10.99 הוצאה חשבונית מספר 50953 על סך 13,033.78 ₪ ובאותו יום הוצא זיכוי על אותו סכום שמספרו 7883 לחברת מטרו קאש;
4. ביום 31.8.99 הוצאה חשבונית מספר 50730 על סך 34,592.45 ₪ למטרו קאש ובאותו יום הוצא זיכוי שמספרו 7742 לחברת מטרו קאש על אותו סכום;
5. ביום 30.9.99 הוצאה חשבונית מספר 50850 על סך 21,142.27 ₪ למטרו קאש ובאותו יום הוצא זיכוי שמספרו 7810 על אותו סכום;
140. בנוסף, לגבי חשבוניות רבות נעשו זיכויים בסכומים שונים, אשר גם לגביהן אין כל אזכור או רישום של טעם ענייני לזיכויים התכופים. להלן, כדוגמא, פירוט זיכויים שנעשו לקו אופ צפון בחודשים אוגוסט-אוקטובר 1999:
1. ביום 31.8.99 הוצאה חשבונית מספר 50728 על סך 672,479.1 ₪ ובאותו היום הוצא זיכוי מספר 57029 על סך 69,586 ₪;
2. ביום 31.8.99 הוצאה חשבונית מספר 10456 על סך 195,158.67 ₪ ובאותו היום הוצא זיכוי מספר 10457 על סך 23,483 ₪;
3. ביום 30.9.99 הוצאה חשבונית מספר 50846 על סך 788,097.66 ₪ ובאותו היום הוצא זיכוי מספר 50847 על סך 38,870.65 ₪;
4. ביום 30.9.99 הוצאה חשבונית מספר 10499 על סך 174,572.05 ₪ ובאותו היום הוצא זיכוי מספר 30500 על סך 23,493.05 ₪;
5. ביום 31.10.99 הוצאה חשבונית מספר 50498 על סך 522,270.1 ₪ ובאותו היום הוצא זיכוי מספר 50949 על סך 52,588.87 ₪;
6. ביום 31.10.99 הוצאה חשבונית מספר 10528 על סך 144,584.11 ₪ ובאותו היום הוצא זיכוי מספר 10529 על סך 17,244.06 ₪.
141. באופן דומה בוצעו חיובים וזיכויים גם לגבי לקוחות נוספים, כגון: שופרסל, קו אופ ירושלים, שקם ומועדון מחסן מזון. 
142. במטרה להניח את דעתם של הבנקים הנושים, אשר החזיקו בשעבודים שוטפים על נכסי החברות, ובמטרה לגרום לאלה להמשיך ולהעמיד אשראים לחברות, הוצגו החשבוניות המצוינות לעיל ונמסרו לבנקים הנושים כחשבוניות תקפות לכל דבר ועניין, בעוד שלמעשה דובר בחיובים "מנופחים", אשר, כאמור לעיל, בוטלו במלואם או בחלקם סמוך למועד בו הוצאו, מבלי שדבר הביטול או הזיכוי דווח ונרשם כדין.
143. "ניפוח" רכיב חובות הלקוחות (כמו גם זיוף נתוני המלאי של החברות), אפשר ליחידי מתוק  להציג בפני בעלי המניות מן הציבור, הנאסד"ק והבנקים הנושים מצג כוזב ומטעה בקשר עם איתנותה הפיננסית של ארזן ומקורות פירעון פיקטיביים.     
144. ספרי חברות ארזן היו פתוחים בפני הנתבעים כל העת. הנתבעים ידעו ו/או היה עליהם לדעת, כי ישנם ליקויים ופגמים במערך הנהלת החשבונות של חברות ארזן וכך גם של יתר חברות קבוצת מתוק. בדיקה מינימאלית ובלתי תלויה מטעם הנתבעים הייתה חושפת עד מהרה את הפער העצום בין חובות הלקוחות הרשומים והמדווחים, לבין חובות הלקוחות שניתן היה לגבותם בפועל. זאת ועוד, כפי שצוין לעיל, הנתבעים ידעו על החשדות החמורים בדבר השימוש בחשבוניות פיקטיביות, דבר שאף לו יש בהכרח השלכה על שווי חובות הלקוחות. 
145. על אף האמור לעיל ועל אף אותות האזהרה החמורים שניצבו בפניהם, הנתבעים נמנעו מלפקח על הנהלת החברות, לרבות מערך הנהלת החשבונות של החברות. הנתבעים לא דרשו כמתחייב מתפקידם, ובמיוחד נוכח אותות האזהרה כאמור לעיל, כי תבוצע בדיקה ו/או חקירה סבירה בספרי חברות ארזן לאיתור הליקויים והפגמים במערך הנהלת החשבונות של החברות - ליקויים אשר בחסותם רוקנו החברות מכספן ומנכסיהן על ידי יחידי מתוק.  
146. על אחת כמה וכמה חמורים מחדליהם של הנתבעים, נוכח ידיעתם על יצירת השעבודים השוטפים  לטובת בנק דיסקונט לישראל בע"מ לצורך הגדלת קווי האשראי לחברה. לעניין זה, ראו פרוטוקול ישיבת דירקטוריון חב' ארזן מיום 5.8.96  - ובפרט את דבריו של הנתבע 1 – בה הוחלט, בין היתר, לאשר מתן ויצירת שעבודים שוטפים לטובת בנק דיסקונט כדי לקבל מהבנק מסגרת אשראי של 13 מיליון ₪.  
העתק פרוטוקול ישיבת דירקטוריון חב' ארזן מיום 5.8.96 מצורף ומסומן כנספח ל'.
147. עד כמה היו גלויות ומכל מקום, חייבות היו להיות גלויות בפני הנתבעים המניפולציות שביצעו יחידי מתוק לעניין ניפוח חובות הלקוחות, ניתן ללמוד ממכתבם של רואי החשבון של הקבוצה מיום 30.3.99 אל חב' ארזן. במכתב זה הודיעו רואי החשבון מפורשות, כי הם מטילים ספק בשווי החובות לספקים הרשום בספרי החברה: 
"חייבים לקוחות ומקדמות לספקים בסכום 10,040 אלפי ₪ (להלן "הנכסים") הרשומים בספרי החברות מתוק ומגדל גד אשר לא הועברו במסגרת עסקת המיזוג נותרו בספרי החברות האמורות מכיוון שלפי מידע הקים בחברה והתפתחות החשבון השנה שוויים של נכסים אלה מוטל בספק...".

העתק מכתב רואי החשבון של ארזן אל החברה מיום 30.3.99 מצורף ומסומן כנספח לא'. 
148. לא למותר לציין, כי כתוצאה מן האמור לעיל, גם הדו"חות הכספיים ותשקיף ארזן משנת 99' לא שיקפו את חובות הלקוחות בפועל, וכללו תחת רכיב מהותי זה נתונים כוזבים מעיקרם.  עובדה זו לא מנעה מן הנתבעים לאשר, כאמור, את הדו"חות הכספיים של החברה ו/או להעביר לידי בעלי המניות מן הציבור והנאסד"ק את התשקיף הכוזב. 
149. על אף שפעולות המרמה, שביצעו יחידי מתוק לצורך השגת מימון עודף מן הבנקים הנושים, ניתנות היו לגילוי בנקל, ותועדו במסמכים אשר היו כולם בפני הנתבעים, לא מילאו הנתבעים את תפקידם וחובותיהם על פי דין, ולא נקטו בפעולה כלשהי למניעתן, גילויין וחשיפתן, ולחילופין לא דיווחו או התריעו בפני הגורמים הרלוונטיים על הנעשה בחברות.
מעורבות הנתבעים בניסיונות להסוות את פרשת ערטול ואת החשדות החמורים נגד יחידי מתוק ונגד חברות הקבוצה  
150. במסגרת ניסיונות יחידי מתוק להעלים את הפן הפלילי במעשיהם לאחר פתיחת החקירה נגדם, נשכרו שירותיו של הנתבע 3 לצורך בניית גרסה אשר תמיר את האישום הפלילי בכופר. כפי שעולה מהסכם שכר הטרחה מיום 13.5.98, הועסק הנתבע 3 לצורך טיפול מול שלטונות המס בנושאי התאמות, ספקים, קניות מלאי, חשבוניות וניכיון שיקים.
העתק הסכם שכר הטרחה מיום 13.5.98 מצורף ומסומן כנספח לב'.  
151. במכתבו של הנתבע 3 לבית המשפט המחוזי בתל אביב, מיום 1.11.99, ציין הנתבע 3 כי סיפק מגוון של שירותים לכלל חברות קבוצת מתוק, ובכלל זה, ערך ביקורת בתיק החקירות וטיפל  בהסדרי התשלום של חברות הקבוצה לרשויות המס. 
העתק מכתבו של הנתבע 3 לבית המשפט המחוזי בתל אביב מיום 1.11.99 מצורף ומסומן כנספח לג'.   
152. בנסיבות אלה, היו ספרי החברות כולן פרושים בפני הנתבע 3, אשר אף ערך וניסח בשם יחידי מתוק ובשם חברות הקבוצה מכתבים לרשויות המס, ובהם התייחסות מפורשת ופרטנית לנושאי הרישום הכוזב בספרי החברות, ניכיונות השקים בשוק החוץ בנקאי, העברת כספי החברות לחשבונות יחידי מתוק והשימוש בחשבוניות פיקטיביות של ערטול.   
153. חרף היכרותו המעמיקה וידיעותיו הפרטניות לגבי פרשת ערטול וממצאי חקירת רשויות המס - אשר לימים הובילו להרשעות המעורבים בפרשה - נמנע הנתבע 3 מלדווח ולהתריע בפני הגורמים הרלוונטיים על חומרת הממצאים אשר עלו מספרי הקבוצה, לרבות מספרי חברות ארזן. הנתבע 3 אף הגדיל לעשות וערך חווֹת דעת שונות בשם ארזן, תוך סיוע רשלני ליחידי מתוק בניסיונם להעלים ולהסתיר את חומרת הממצאים בדבר העסקאות הפיקטיביות, הרישומים הכוזבים בספרי החשבונות והזרמת כספי החברות לידיהם ולידי המקורבים להם.  
154. חווֹת הדעת שערך הנתבע 3, כללו מצגי שווא רשלניים, הן בקשר למהות ולחומרת המעשים  לגביהם נחקרו החברות ויחידי מתוק, והן לגבי השלכותיהם של מעשים אלה על חברות ארזן ועל היקפי המלאי בפועל של הקבוצה.   
155. כך, בחוות דעת מפורטת מיום 3.9.98 שנערכה בעברית ותורגמה לאנגלית לטובת ההתנהלות מול הנאסד"ק, קבע הנתבע 3, כי לחקירת רשויות המס אין כל נגיעה או השלכה על ארזן: 
"The ITA investigation is not related in any way to Arzan and the ITA did not allege any wrongdoing in Arzan. Accordingly, the investigation will not have any effect, whatsoever on the business and operations of Arzan;"  
156. הנתבע 3 ידע, או לכל הפחות היה עליו לדעת, נוכח היכרותו ומעורבותו בהליכי החקירה, כי המעשים החמורים שיוחסו ליחידי מתוק, נוגעים גם נוגעים לארזן, וכי הרישומים הכוזבים והשימוש בחשבוניות פיקטיביות נעשו גם בספרי חב' ארזן אריזות שבמניותיה החזיקה ארזן (בגין אלה אף הורשעו לימים חב' ארזן אריזות ויחידי מתוק). כך גם ידע הנתבע 3, או לכל הפחות היה עליו לדעת, נוכח החקירה והבדיקה שביצע בספרי הקבוצה, על ההשלכות הברורות של רישום העסקאות הפיקטיביות עם ערטול על ספרי הקבוצה, ועל היקפי המלאי בפועל של החברות ושל חברות ארזן בתוכן, אשר נוהלו כמלאים מעורבים.    
157. חרף כל זאת, הוסיף וקבע הנתבע 3 בחוות דעתו לעניין טענות רשויות המס בדבר הרישומים הכוזבים בספרי הקבוצה ולעניין השלכת טענות אלה על היקפי המלאי, כדלקמן:
"After performing the above procedures, I have not encountered any irregularities in the company's books and records or in the procedures followed by the company in connection with the purchase of goods from suppliers. All entries of goods purchased by the Company were properly reflected in its books and records". 

העתקי חוות הדעת של הנתבע 3 מיום 3.9.98 וחוות הדעת המתורגמת מיום 15.9.98 מצורפים ומסומנים  כנספח לד'.

158. חוות דעת דומה של הנתבע 3 מיום 15.9.98, צורפה גם לתשקיף ארזן מפברואר 99' לקראת הנפקת מניות שנייה שביקשה החברה לערוך, ואשר נשלח מטעם דירקטוריון ארזן לבעלי המניות, לרשות לניירות ערך האמריקאית (SEC) ולנאסד"ק. גם בחוות דעת זו הוצגו מצגים רשלניים, על פיהם לארזן אין כל נגיעה או קשר לחקירת רשויות המס, ועל פיהם השימוש הנרחב שנעשה בספרי הקבוצה בחשבוניות פיקטיביות, הברחת כספי החברות לידי יחידי מתוק תוך רישומים כוזבים בספרים וביצוע ניכיונות בשוק החוץ בנקאי, כל אלה אינם אלא טעויות טכניות בלבד: 
"The errors identified in the company's books are technical in nature and in my judgment such errors will not result in a criminal prosecution or criminal liability to the company, its officers and directors;"

העתק חוות הדעת של הנתבע 3 מיום 15.9.98 מצורף ומסומן כנספח לה'. 

159. הנתבעים היו מודעים לחקירה המתנהלת כנגד מנהליה הבכירים של ארזן, לתוכנה ולחשדות החמורים לשימוש בחשבוניות פיקטיביות. אף על פי כן, אִפשרו הנתבעים את העברת חוות הדעת הכוזבות והמטעות של הנתבע 3, מטעם חב' ארזן. 
160. יתירה מכך, לאחר מעצרם של האחים מתוק, מנהליה של ארזן, וחרף חומרת החשדות שהועלו נגדם, אישרו הנתבעים את הדו"חות הכספיים של החברה, כאשר אלו כוללים דיווח לאקוני וחלקי ביותר לעניין זה, ללא כל התייחסות להשלכות הצפויות על חב' ארזן. 
161. כך, לא צוין בביאורים לדו"חות הכספיים של החברה תוכן החשדות והשפעת העניין על אמינות הדיווחים ומצאי המלאי, בפרט נוכח החשד לשימוש בחשבוניות פיקטיביות במיליוני שקלים. 
162. יתירה מכך. חרף ההשלכות הברורות של טענות רשויות המס נגד יחידי מתוק על מלאי חב' ארזן, הנתבעים לא הורו על ביצוע בדיקה כלשהי של המלאי ושל השפעת השימוש בחשבוניות הפיקטיביות על הדו"חות הכספיים של החברה. הנתבעים גם לא בחנו מול רואי החשבון של החברה כיצד זה נחתמו הדו"חות על ידם ללא הסתייגות או התייחסות לסוגית ההשפעה על המלאי.  בפרט חמורים הדברים נוכח העובדה, שמלאי ארזן נוהל באופן ידני ומאוחד עם מלאי יתר חברות הקבוצה וללא יכולת מעקב או הבחנה אמיתיים בין המלאים - עובדה שכאמור לעיל , הייתה ידועה היטב לנתבעים.  אלא שהדבר לא מנע, כאמור, מהנתבעים לאשר את הדו"חות הכספיים של החברה כמות שהם וללא  כל הסתייגות, ולהעבירם לידי הנאסד"ק, בעלי המניות מן הציבור והבנקים הנושים, אשר מטבע הדברים הסתמכו על דו"חות אלה בהעמדת האשראי לחברות הקבוצה. 
163. הנתבעים אישרו כאמור את הדו"חות הכספיים של החברה לשנת 1997 ולשנת 1998 תוך שהם מסתפקים באזכור לאקוני וחלקי בלבד בדבר מעצר האחים מתוק והחקירה הפלילית. כך, נרשם בביאור 22 לדו"חות הכספיים לשנת 1997: 
"1. ביום 23 במרס 1998, מנשה והרצל מתוק, מנהלי החברה, נעצרו על ידי רשויות המס ושוחררו בערבות בקשר לחשדות המיוחסים להם של עבירות מס בחברה קשורה, מתוק אפרים ובניו.

2. בעקבות זאת מנשה והרצל מתוק התפטרו מדירקטוריון החברה. 

3. לא ניתן לחזות את השפעת האירועים הנ"ל על חוב החברה הקשורה לחברת הבת, בסכום של כ- 6 מיליון ₪, וכן על תוצאות פעילות החברה, לאור העובדה שמתוק הינה אחת מהספקים העיקריים של החברה ולאור התפטרות שני מנהלי החברה". 

נוסח לאקוני דומה הופיעו גם בביאורים לדו"חות הכספיים של ארזן לשנת 1998. 
העתק הדו"חות הכספיים של ארזן לשנים 1997 ו- 1998 מצורפים ומסומנים כנספח לו'.
164. הנתבעים התרשלו בכך שנתנו יד ואפשרו מתן דיווח חלקי ביותר אודות פרשת ערטול ואודות החשדות החמורים נגד מנהלי ארזן, במסגרת הדו"חות הכספיים של החברה, שהועברו, כאמור, לבורסת הנאסד"ק ולבעלי המניות מן הציבור, ואשר עליהם הסתמכו גם הבנקים הנושים בהעמדת אשראים לחברות הקבוצה ובאי נקיטת פעולות מוקדמות יותר לגביית החובות כלפיהם. 
165. הנתבע 1 התרשל אף בכך שאִפשר את העברת חוות הדעת הכוזבות שערך הנתבע 3, בכשירותו כיועץ לחברות הקבוצה וליחידי מתוק, לידי הנאסד"ק ובמסגרת תשקיף חברת ארזן, באופן העולה כדי סיוע רשלני לניסיון יחידי מתוק להסוות את מהות וחומרת טענות רשויות המס נגדם ואת השלכותיהן. 
166. בנסיבות העניין, כאשר גורלם האישי של יחידי מתוק עמד על הפרק, חובה היה על הנתבעים לחקור את פרשת השימוש בחשבוניות הפיקטיביות והשלכותיה האמיתיות על חברות ארזן, בעצמם ו/או על ידי מומחה מטעמם, שאינו קשור ליחידי מתוק.
167. התרשלותו של הנתבע 3 הינה חמורה במיוחד, שכן לנתבע 3 היו ידועים פרטי חקירת מס ההכנסה, כמו גם פרטי היקפי המניפולציות שבוצעו בפועל על ידי יחידי מתוק בספרי חברות הקבוצה, אשר היו פתוחים בפניו לצורך גיבוש גרסת יחידי מתוק. חרף כל זאת, גם בתקופת כהונתו כדירקטור מן הציבור בחב' ארזן ולאור חובותיו כלפי החברה, נמנע הנתבע 3 מלדרוש כי תיערך חקירה יסודית בקשר עם פרשת ערטול והשלכותיה המתחייבות על חב' ארזן ו/או מלהתריע על כך בפני הגורמים הרלוונטיים. 
168. אדרבא, הנתבע 3, לא רק שלא פעל נמרצות ו/או לכל הפחות התריע כנדרש, אלא שבישיבת דירקטוריון החברה מיום 29.6.99, אישרו הנתבע 3 יחד עם הנתבע 2, את הדו"חות הכספיים של החברה לשנת 1998 ללא כל הסתייגות או התייחסות לפרשת ערטול וחרף השלכותיה המתחייבות, כאמור לעיל, על מלאי ארזן ובהתאם גם על מהימנות הדו"חות. 
העתק פרוטוקול ישיבת הדירקטוריון מיום 29.6.99 מצורף ומסומן כנספח לז'.
169. ואם לא די בכך, הרי שבמהלך כהונתו כדירקטור מקרב הציבור בארזן, המשיך הנתבע 3 לייעץ ליחידי מתוק ולייצגם בפני רשויות החקירה של מס ההכנסה בקשר עם פרשת ערטול ובקשר עם השימוש בחשבוניות פיקטיביות, ניכיונות השקים וגלגול הכספים לידי יחידי מתוק. בנסיבות העניין, כאשר מחד שימש הנתבע 3 כיועץ ליחידי מתוק, ומאידך כדירקטור מקרב הציבור בחברה, אשר תפקידו לבקר ולפקח על התנהלות מנהליה - הם אותם יחידי מתוק, מדובר בניגוד עניינים ברור בו עמד ופעל הנתבע 3 ובהפרה אינהרנטית של החובות בהן חב על פי דין.      
170. פרשת ערטול הינה תוצר ישיר של כשלון הנתבעים לשמור על האינטרסים של החברות, נושיהן ובעלי המניות מן הציבור, מפני הניצול לרעה של הכוח הניהולי שהופקד בידי יחידי מתוק. זאת, בייחוד לאור המאפיינים המיוחדים של החברות, לרבות הניהול המשפחתי והקונצרני,  וניגוד העניינים האינהרנטי של יחידי מתוק. ניכר היטב, כי עצם קרות האירועים החמורים במסגרת פרשת ערטול, הינה תוצר ישיר של אווירת ההפקרות אשר שררה בחברות בכלל, ובחברות ארזן בפרט, כתוצאה מהיעדר פיקוח יעיל מטעם הנתבעים על פעולות יחידי מתוק, שעשו בחברות כבשלהם, ללא כל מפריע. 
ג.
התרשלות הנתבעים בקשר עם ביצוע ניכיונות מאסיביים על ידי ארזן וחברות מתוק בשוק החוץ בנקאי והברחת נכסי הקבוצה לידי חברת אפיבן

171. חברת אפיבן יזמות בע"מ (להלן: "אפיבן") נוסדה בנובמבר 1995 על ידי מנשה והרצל מתוק. לאחר ייסודה, הועברו מניות מנשה והרצל מתוק לבנותיו של מנשה מתוק, אולם זכויות החתימה בחברה נותרו בידי מנשה והרצל מתוק. 
172. אפיבן שימשה את יחידי מתוק לשתי מטרות עיקריות: (א) ביצוע ניכיונות מאסיביים בשוק האפור (כתחליף לצינור הניכיונות של קבוצת ערטול שהשימוש בו נפסק עקב חקירת מס הכנסה); (ב) הברחת נכסי קבוצת מתוק לידי יחידי מתוק.
חב' אפיבן - חזית לניכיון שקים בשוק האפור 
173. קבוצת מתוק, לרבות חברות ארזן, ביצעו ניכיונות שקים בהיקפים מאסיביים באמצעות אפיבן דרך בנק המזרחי המאוחד בע"מ ודרך חברות פרטיות נוספות בשוק החוץ בנקאי. שקים שנתקבלו מלקוחות קבוצת מתוק היו מופקדים בחשבון אפיבן בבנק המזרחי או מועברים ישירות לחברה בשוק האפור, כגון האחים נאוי בע"מ, חב' ג'אד מנג'מנט בע"מ וחב' אגריכום בע"מ. השקים, בניכוי ריבית והוצאות, הופקדו לחשבון אפיבן בבנק המזרחי, ונרשמו בספרי קבוצת מתוק. בדרך זו בוצעו ניכיונות שקים בסך של עשרות מיליוני שקלים, כפי שעולה, בין היתר,  מכרטיסי חב' ארזן אריזות וחב' מתוק אפרים בספרי הנהלת החשבונות של החברות לעיל שהועברו לבדיקת המפרק. 
174. במהלך חקירת המפרק אותרו גם פנקסי שיקים מחשבון חב' אפיבן בבנק המזרחי, על פיהם בתקופה שמיום 9.7.98 ועד 19.10.99 בלבד, נמשכו מחשבון אפיבן כספים בסך של 10,929,991 ₪ והועברו, בין היתר, לידי יחידי מתוק, חברות הקבוצה, עובדיהן, גורמים קשורים וגורמים אחרים. 
175. מבדיקה שערך המפרק בספרי אפיבן נמצא, בין היתר, כי לקבוצת מתוק נותרה יתרת זכות פתוחה בספרי אפיבן בסך של 231,176 ₪  בגין כספי ניכיונות שלא הושבו לקבוצה. 
העתק כרטיס מס' 601001 ע"ש מתוק אפרים בהנהלת החשבונות של חב' אפיבן מצורף ומסומן כנספח לח'.   
176. הנתבעים, אשר ספרי החברות היו פתוחים בפניהם כל העת, ידעו ו/או לכל הפחות היה עליהם לדעת על ניכיונות השקים המבוצעים באמצעות חברת אפיבן ובאמצעות חברות נוספות, מה גם שכמפורט לעיל, כבר בראשית שנת 98', עם פתיחת חקירת רשויות המס, הודו יחידי מתוק מפורשות בביצוע ניכיונות שקים בשוק החוץ בנקאי ובלא ידיעת הבנקים הנושים. 
הדברים נכונים בפרט בכל הנוגע לנתבע 3, אשר כפי שיפורט להלן, טיפל מטעם החברות ומטעם יחידי מתוק בגיבוש גרסת ההגנה לטענות רשויות המס, והיה מעורב ובקיא בפרטי הפעולות שבוצעו על ידי יחידי מתוק ובביטוין בספרי הקבוצה.          
177. בהקשר זה יצוין, כי על אף האמור, הנתבעים לא העבירו את עסקאות ניכיונות השקים המאסיביים שבוצעו מול חב' אפיבן וחב' פרגון אמריקה השקעות, לאישור כדין במוסדות החברה המתאימים (ועדת הביקורת, דירקטוריון החברה ואסיפת בעלי המניות), כמתחייב על פי דין בכל הנוגע לעריכת עסקאות עם נושא משרה בחברה, עסקאות בהן לנושא משרה בחברה עניין אישי ועסקאות חריגות שאינן במהלך העסקים הרגיל של החברה. 
178. יתירה מכך, הנתבעים לא בחנו, דיווחו או התריעו, על הניכיונות המאסיביים המבוצעים על ידי חברות הקבוצה, לרבות חברות ארזן, בשוק החוץ בנקאי. בכך סייעו הנתבעים ברשלנות ליחידי מתוק להבריח את כספי הקבוצה לידיהם ולהסתיר עובדה מהותית זו מעיני נושי הקבוצה, לרבות הבנקים, אשר ידיעתם לגבי ביצוע הניכיונות המאסיבי הייתה מהווה אינדיקציה עבורם למצבה האמיתי של קבוצת מתוק, דבר שהיה מאפשר להם להקטין את חשיפתם בשלב מוקדם יותר ולנקוט באמצעים העומדים לרשותם, טרם קריסת הקבוצה כליל.  
179. זאת ועוד. הנתבעים, ידעו ו/או היה עליהם לדעת, כי הניכיונות הנ"ל בוצעו בניגוד לתנאי השעבודים השוטפים שנרשמו לטובת הבנקים הנושים על נכסי הקבוצה, לרבות ממסרים מעותדים. בפרט נכונים הדברים בכל הנוגע לנתבע 1, אשר עמד בקשר עם הבנקים הנושים מטעם הקבוצה ובהיותו בעל רקע וניסיון רב בתחום הבנקאות, היה מודע לכך שניכיון שקים בשוק האפור, מסכן את המשך קיומה של הקבוצה ועומד בניגוד גמור לעמדת הבנקים הנושים. 
180. מעבר לחובת הנתבעים לדווח ולהתריע על דבר ביצוע הניכיונות בדוחות חברות הקבוצה, הרי שביצוע הניכיונות המאסיבי בשוק החוץ בנקאי, כמפורט לעיל, צריך היה להוות נורה אדומה נוספת לנתבעים לגבי האיתנות הפיננסית של קבוצת מתוק, ולהניע אותם לערוך בדיקה מעמיקה ובלתי תלויה לגבי מצבן של חברות הקבוצה וחברות ארזן. 
הברחת נכסי קבוצת מתוק לידי יחידי מתוק  
181. הניהול והשליטה בקבוצת מתוק ובאפיבן היו נתונים, כאמור, בידי יחידי מתוק, באופן שאִפשר להם לבצע פעולות חשבונאיות בין ספרי הנהלת החשבונות של החברות, על אף שלא עמד מאחוריהן דבר, ועל אף היותן נטולות תוכן כלכלי ו/או חשבונאי. 
182. ביום 15.6.99, על פי הוראת יחידי מתוק, בוצעה פעולת פקודת יומן מרוכזת ורטרואקטיבית ליום 31.12.98 בספרי חב' מתוק אפרים ובמקביל בספרי אפיבן, לפיה "הועברו" ללא כל תמורה השקעות בסך של 1,276,532.29 ₪ מקבוצת מתוק לחברת אפיבן.
183. מטרתה של פעולה חשבונאית זו הייתה ליתן "גיבוי" לטענת יחידי מתוק, על פיה, אפיבן, לכאורה, הייתה מלכתחילה בעלת מלוא הזכויות במחסנים שנבנו על ידי קבוצת מתוק בקיבוץ חולדה, דבר אשר אין לו כל אחיזה במציאות, שכן הזכויות במחסנים, כל ההוצאות בגין בניית המחסנים, ההתקשרות עם הספקים ונותני השירותים להקמת המחסנים, נעשו כולם על ידי קבוצת מתוק וממילא היא אשר נשאה בכל הסיכונים הנובעים מכך, קיזזה את המע"מ בגין תשלומים אלה, הפחיתה את הוצאות הפחת בגין בניית המבנים והיא זו אשר עשתה שימוש במחסנים.
184. ככל הנראה, מספר חודשים לפני קריסת הקבוצה, הבינו יחידי מתוק כי הקבוצה עומדת לקרוס והבנקים ישימו ידיהם על כל רכושה, ולפיכך ניסו להבריח את הזכויות במחסנים בקיבוץ חולדה לידיהם, באמצעות חברת אפיבן. 
185. ודוק, המשמעות הכלכלית של העברת הזכויות במחסנים לאפיבן הינה הרבה מעבר לפעולה החשבונאית שתוארה לעיל, במסגרתה "הועברו" הוצאות בניה בסך של כ-1.2 מיליון ₪ מקבוצת מתוק לאפיבן, שכן מעבר להוצאות ש"הועברו", המשיכה קבוצת מתוק והשקיעה סך של 2,944,732 ₪ נוספים בבניית המחסנים במהלך שנת 99', לאחר שכבר "הועברו" בהן הזכויות לאפיבן. בסה"כ הוברחו, אם כן, מן הקבוצה השקעות בשווי של 4,221,264 ₪. 
186. בנוסף לכך יצוין, כי הפירות שמניבים המחסנים אשר הועברו, כביכול, לאפיבן נאמדים בסך של למעלה מ-10 מיליון ₪.
187. בהתאם לפעולה החשבונאית שתוארה דלעיל, נכתב על ידי רואי החשבון של הקבוצה אשר שימשו גם כרואי החשבון של אפיבן, בביאור מס' 1 למאזן אפיבן ליום 31.12.98  כדלהלן: "ביום 31.12.98 הועבר לחברה זכויות החכירה במבנה חולדה בסך 1,146 אלפי ₪".
188. חקירת המפרק העלתה, כי אין כל מסמך המאשר קביעה זו והמהווה אסמכתא לפעולה החשבונאית שבוצעו בספרי הקבוצה, דוגמת הסכם הלוואה, הסכם העברת זכויות וכיוצא בזה.
189. הברחת נכסי קבוצת מתוק לידי יחידי מתוק - כיתר הפעולות שביצעו יחידי מתוק להברחת כספי הקבוצה אל מחוצה לה ופורטו לעיל - התאפשרה מלכתחילה עקב אווירת ההפקרות ששררה בחברות ארזן וביתר חברות הקבוצה הקשורות, כתוצאה מהעדר פיקוח מוחלט על מנהלי החברה - יחידי מתוק. פעולות פיקוח ובקרה בסיסיות מטעם הנתבעים וקיומם של הנהלים הדרושים לאישור עסקאות עם בעלי נושאי משרה ועסקאות חריגות, בפרט נוכח אותות האזהרה החמורים שהיו בפניהם, כמפורט לעיל, היו חושפות עד מהרה את אי הסדרים החמורים והמניפולציות, כאמור, שערכו יחידי מתוק בספרי חברות ארזן והקבוצה כולה ומונעות את הישנותם.    
190. להשלמת התמונה יצוין, כי כיום מתנהל הליך בבית המשפט המחוזי בתל אביב במסגרתו מתבקש בית המשפט הנכבד על ידי המפרק להרים את מסך ההתאגדות בין קבוצת מתוק לבין אפיבן.
ד. התרשלות הנתבעים בקשר עם אישור עסקאות חריגות ועסקאות עם צדדים קשורים שלא כדין  

191. בתקופה כהונת הנתבעים בוצעו בחברות ארזן עסקאות עם צדדים קשורים, וכן עסקאות חריגות, אשר חייבו, על פי דין, קבלת אישורים לביצוע במוסדות המתאימים בחברה. דא עקא, עסקאות כאמור בוצעו למרות שלא אושרו כדין או לא אושרו כלל. 

אישור לא ראוי ולא כדין של עסקת המיזוג
192. במהלך שנת 98' פעלו מנהלי הקבוצה, יחידי מתוק, ביו היתר, להוצאתה אל הפועל של עסקת מיזוג בין חב' ארזן לבין חברות מגדלגד ומתוק אפרים, על פיה תרכוש ארזן מלאי ציוד ונכסים נוספים  השייכים למגדלגד ולמתוק אפרים, ותמורתם תיטול על עצמה את התחייבויותיהן של החברות בשווי של כ- 70 מיליון ₪. 
193. עסקת המיזוג והרכישה הובאה לאישור ועדת הביקורת של ארזן, ובישיבתה מיום 14.12.98 הוחלט על ידי הנתבע 1 (אשר כיהן כיו"ר וחבר יחיד בועדת הביקורת) להמליץ בפני דירקטוריון החברה לאשר את עסקת הרכישה ואת הענקתן של 3 מיליון אופציות לבעלי השליטה בארזן בכפוף לביצועה בפועל של עסקת הרכישה: 
"הוחלט: אחרי ששמעתי את נימוקי העסקה: כדאיותה הכלכלית, חיסול ניגוד האינטרסים, הקטנת ההוצאות מול הגדלה בהכנסות והסיכוי להרחיב את פלחי השוק, ובהתחשב בהחלטת ישיבת ועדת הביקורת של החברה מיום 4.12.96, הוחלט להמליץ בפני הדירקטוריון לאשר את עסקת הרכישה [...]

הוחלט: להמליץ בפני הדירקטוריון לאשר את תוכנית האופציה לבעלי השליטה". 
העתק פרוטוקול ישיבת ועדת הביקורת של ארזן מיום 14.12.98 מצורף ומסומן כנספח לט'. 
194. כפי שעולה בבירור מפרוטוקול הישיבה לעיל, המלצת ועדת הביקורת לדירקטוריון החברה לאשר את עסקת הרכישה ניתנה מבלי שנערכה כל בדיקה סבירה מטעם הנתבע 1, ולמעשה תוך הסתמכות בלעדית על הנתונים והטעמים שהוצגו בישיבה על ידי גב' יהודית מתוק (הנמנית על בעלי השליטה בקבוצה).  
195. בין הנימוקים לאישור העסקה, מונֶה הנתבע 1 את "חיסול ניגוד האינטרסים" בין חברות ארזן לבין בעלי השליטה בקבוצה (ניגוד אינטרסים עליו הצביעה יהודית מתוק עצמה באותה ישיבה). אלא שהידיעה על ניגוד האינטרסים המובנה והחריף, לא  מנעה מהנתבע 1 מלהסתמך באופן בלעדי על אינפורמציה מפי יהודית מתוק, ולהמליץ על אישור העסקה, מבלי לבחון באופן בלתי תלוי את מצבן של חברות מתוק ואת מהימנות דיווחי יחידי מתוק.  וזאת, בפרט נוכח מניעיהם הברורים של יחידי מתוק בהוצאתה אל הפועל של עסקת המיזוג והאינטרסים הגלומים עבורם בעסקה זו.  
196. ויודגש: עסקת המיזוג אותה הנתבע 1 המליץ לאשר, משמעותה נטילת התחייבויות על ידי חב' ארזן בשווי העולה עשרות מיליוני ש"ח על שווי הנכסים המועברים כנגדן, שכן המלאי ומצבת החייבים לחברות מגדלגד ומתוק אפרים כפי שדווחו ונרשמו בספריהן, לא שיקפו, אף לא בקירוב, את המצב בפועל. 
197. הימנעותו של הנתבע 1 לערוך בדיקה וחקירה כאמור טרם המלצתו על אישור עסקה חריגה ומשמעותית זו וסיווגה של העסקה כעסקה הכדאית לבעלי המניות של ארזן, עולה כדי רשלנות חמורה והפרה בוטה של חובות הזהירות של הנתבע 1. זאת, בפרט נוכח אותות האזהרה והאינדיקציות הברורות, כפי שפורטו לעיל בהרחבה, בדבר הרישומים הכוזבים שנעשו בספרי הקבוצה לעניין המלאי וחובות הלקוחות, ונוכח חקירת רשויות המס נגד יחידי מתוק והודאותיהם בביצוע מעשי המרמה והברחת כספי הקבוצה אל מחוצה לה. 
198. בישיבת דירקטוריון ארזן שנערכה באותו יום בהשתתפות הנתבע 1 וגב' יהודית מתוק, הוחלט,  בין היתר, לאשר את עסקת המיזוג ואת תכנית האופציות לבעלי השליטה בהתאם להמלצת ועדת הביקורת של החברה.
העתק פרוטוקול ישיבת דירקטוריון ארזן מיום 14.12.98 מצורף ומסומן כנספח מ'. 
199. ביום 1.1.99 פנה הנתבע 1 ליהודית מתוק בבקשה לקבל חוות דעת התומכת ומאשרת את היקף עסקת הרכישה והגינותה, ובה נכתב, בין היתר, כדלקמן: 
"3. עד היום טרם קיבלתי חוות דעת של שמאי מוסמך התומכת ומאשרת את היקף העסקה והגינותה (FAIRNESS OPINION).

4. אבקשך לא לבצע כל פעולה הכרוכה באישור העסקה הנ"ל לפני שתנוח דעתי לגבי טיב העסקה והגינותה כלפי בעלי המניות.

...

6. הנני דורש שכל מסמך היוצא לרשויות בארה"ב יכלול את חתימת ידי המפורשת וזאת על מנת להגן על קיום החברה כעסק חי". 

העתק מכתב הנתבע 1 אל יהודית מתוק מיום 1.1.99 מצורף ומסומן כנספח מא'.

200. אישור עסקת הרכישה בהחלטת הדירקטוריון מיום 14.12.98 ניתן, אם כן, ללא כל בדיקה מקדימה ועצמאית מטעם הדירקטוריון לגבי שווי הנכסים וההתחייבויות ולגבי כדאיות העסקה לבעלי המניות מן הציבור של ארזן . 
201. יתירה מכך, בדיקת הגינות העסקה שנערכה, כאמור, בדיעבד ולאחר שהעסקה אושרה על ידי ועדת הביקורת והדירקטוריון, הוזמנה על ידי יחידי מתוק ונערכה על בסיס נתונים שהועברו לחב' זינגר את אבן בע"מ על  ידי יחידי מתוק.     
202. חב' זינגר את אבן בע"מ העבירה לידי ארזן נוסחים שונים של חוות הדעת לגבי שווי קבוצת מתוק, כאשר בטיוטת חוות הדעת הראשונה מיום 19.1.99 נאמד שווי הרכוש הנרכש, השוטף והקבוע, בסך של 84.8 מיליוני ₪. בחוות דעת נוספת נאמד השווי בסך של 67.59 מיליון ₪ בלבד, ובחוות הדעת הסופית, שניתנה בפברואר 99', נאמד שווי הרכוש הנרכש בסך של 70.83 מיליון ₪. חקירת המפרק העלתה, כי הפער הניכר בין אומדני שווי הרכוש של החברות, במהלך התקופה הקצרה בו נערכו טיוטות חוות הדעת, נבע ממסירת נתונים שונים לחב' זינגר את אבן מטעם יחידי מתוק, בקשר עם מלאי החברות, מקדמות לספקים וחובות לקוחות. 
העתקי העמודים הרלוונטיים מתוך חוות דעת זינגר את אבן מצורפים ומסומנים כנספח מב'.      
203. לא זו אף זו, בחוות הדעת חב' זינגר את אבן הסתייגה באופן מפורש לעניין אמינות הדו"חות, הנתונים וההערכות על בסיסם נערכה חוות הדעת, באשר אלו נמסרו לה על ידי מנהלי החברות, לא נבדקו על ידה ואין החברה יכולה לאשר את אמיתותם או את דיוקם. במסגרת  ה- Fairness opinion   מטעם חב' זינגר את אבן, שצורפה כנספח C לתשקיף מפברואר 99' של ארזן, צוין כדלקמן:
"In preparing the Fairness Opinion, Singer Even relied on the accuracy and completeness of all information that was publicly available, supplied or otherwise communicated to Singer Even by or on behalf of the Company and the Related Companies and Singer Even has not assumed any responsibility to independently verify such information. […] Singer Even has relied upon assurances of the management of the Company that management is unaware of any facts that would make the information or financial forecasts provided to Singer Even, incomplete or misleading. Singer Even has assumed, with the consent of the Board, that any material liabilities (contingent or otherwise, known or unknown) are as set forth in the consolidated financial statements of the Company and that there are no undisclosed material liabilities (contingent or otherwise, known or unknown) to be assumed in the Asset Purchase Agreement other than the assumed Liabilities." 


העתק  ה- Fairness opinion   מתוך תשקיף ארזן מצורף ומסומן כנספח מג'.
 
204. במסגרת אותו תשקיף ארזן מפברואר 99' לביצוע הנפקת מניות החברה, העמיד הדירקטוריון את עסקת המיזוג והרכישה להכרעת האסיפה הכללית של בעלי המניות של ארזן והמליץ לאסיפה לאשרה: 
"The Board, after careful considerations of the fairness of the Asset purchase Agreement to the company and the public shareholders and for other reasons set forth herein, recommends that Shareholders vote "FOR" each of the five proposals included herein"     

העתק תשקיף ארזן משנת 99' צורף כנספח ה' לעיל. 

205. הנתונים הלא עקביים שהועברו על ידי יחידי מתוק ו/או מטעמם לחב' זינגר אבן בקשר עם מלאי החברות, חובות הלקוחות וכיו"ב, כמו גם המניעים הברורים של יחידי מתוק בהוצאתה אל הפועל של עסקת הרכישה, האינטרסים הגלומים בעסקה זו עבורם ומעל לכל החשדות החמורים כנגד יחידי מתוק בקשר עם ביצוע מעשי מרמה בניהול החברות, על כל אלה היה להניע את הנתבע 1, כדירקטור להטיל ספק במהימנות הנתונים המוצגים על ידי יחידי מתוק לגבי מצב חברות הקבוצה -נתונים שאמנם נתבררו כעבור פחות משנה כבלתי נכונים בעליל.    
206. אישור עסקת המיזוג, תוך הסתמכות בלעדית על הנתונים שהוצגו על ידי יחידי מתוק,  ותוך התעלמות מאותות האזהרה והאינדיקציות שהיו באותה עת בפני הנתבע 1, בדבר אי סדרים וליקויים בניהול ספרי חברות הקבוצה, כל אלה מעידים על רשלנות מובהקת מצידו של הנתבע 1, בכשירותו כחבר ויו"ר ועדת הביקורת של החברה וכדירקטור מן הציבור, ועל התפרקות מוחלטת של הנתבע 1 מחובותיו ואחריותו על פי דין.       
207. עסקה חריגה ומהותית זו חייבה עריכת בדיקה מקיפה, יסודית ובלתי תלויה לצורך ביסוס כדאיותה לבעלי המניות מן הציבור של חב' ארזן ולנושיה. בדיקה כזו מטעם ועדת הביקורת של החברה או מטעם הדירקטוריון, היה בה כדי לחשוף עד מהרה את הפערים בין הרישומים הכוזבים בספרי הקבוצה לבין המצב בפועל (כפי שחשפה כעבור פחות משנה בדיקת הנאמן) ובכך להתריע ואף לבלום את תהליך ריקון החברות על ידי יחידי מתוק.
208. בהקשר זה רלוונטית גם רשלנותו החמורה של הנתבע 3, כמפורט לעיל, אשר במועד הוצאת תשקיף ארזן שימש כיועץ לחברות, וחרף מעורבותו בהליכי החקירה הפלילית שהתנהלה נגד יחידי מתוק באותה עת, מסר חוות דעת לעניין זה, שצורפה אף היא כנספח לתשקיף, אשר שימשה בפועל כאמצעי להסוואת טיבן הפלילי של החשדות נגד יחידי מתוק מפני בעלי המניות מן הציבור, הנאסד"ק ורשויות ניירות הערך האמריקאיות.     
209. הנתבע 3, בין בכשירותו כיועץ לחברה ובין בכשירותו כדירקטור בחברה לאחר מינויו לתפקיד באפריל 99', וכך גם הנתבע 2, אשר מונה כדירקטור בחברה באפריל 99' בסמוך לפרסום תשקיף החברה, התרשלו גם הם התרשלות חמורה, כאשר נמנעו מלבחון את עסקת המיזוג ולהטיל ספק בכדאיותה לבעלי מניות החברה מן הציבור ולנושיה. התרשלות זו בולטת על רקע אותות האזהרה הרבים והגלויים שהיו בפני הנתבעים, ועל רקע האינטרסים הברורים של  יחידי מתוק בעסקה.     
210. הנתבעים, אשר חובתם על פי דין לשמש כגורמי פיקוח, בקרה והתרעה מפני התנהגות פסולה מצד בעלי השליטה, שמשו בפועל כ'חותמת הכשר' למעשיהם הפסולים של יחידי מתוק, ובכך סייעו ברשלנות למעשי הרמייה ולמצגי השווא החמורים של יחידי מתוק. 
הרשאות גורפות ליחידי מתוק, עסקאות עם צדדים קשורים והעסקת עובדים פיקטיביים כאמצעי להוצאת כספים שלא כדין מן החברות 
211. כפי שצוין לעיל, ריקון קבוצת מתוק מנכסיה התאפשר, בין היתר ובמידה רבה, הודות לאווירת ההפקרות ששררה בחברות ארזן, ונוכח העדר פיקוח מוחלט על יחידי מתוק מצד הנתבעים. בין יתר הגורמים בהם בא לידי ביטוי העדר הפיקוח כאמור, בולטות ההרשאות הגורפות שהעניקו הנתבעים ליחידי מתוק, בכל הנוגע להוצאת כספים מארזן לחתימה על מסמכים בשם החברה.    
212. מחקירת המפרק עולה, כי בידי יחידי מתוק היו זכויות החתימה הבלעדיות בארזן, דבר שאִפשר להם להוציא לפי שיקול דעתם הבלעדי כל סכום מהחברות, ללא כל הגבלה או פיקוח מצד הנתבעים ו/או מצד גורם בלתי תלוי כלשהו. 
213. על פי פרוטוקול ישיבת דירקטוריון ארזן מיום 5.8.96, בה השתתף בין היתר הנתבע 1, העניק דירקטוריון החברה (פה אחד) למנשה והרצל מתוק סמכויות מרחיקות לכת בכל הנוגע להוצאת כספים מן החברה וקבע כדלקמן: 
"להסמיך את מר מנשה מתוק או הרצל מתוק לחתום בשם החברה על כל המסמכים הדרושים כגון: שיקים, להוציא כתבי אשראי וכל מסמך פיננסי ללא הגבלה בסכום לצורך הפעילות העסקית השוטפת של החברה.

משיכת כספים מכל סוג שהינה חורגת מהפעילות העסקית הרגילה של החברה תובא לאישור הדירקטוריון"   

העתק פרוטוקול ישיבת דירקטוריון ארזן מיום 5.8.96 צורף כנספח ל' לעיל. 

214. הסמכה מרחיקת לכת זו שניתנה ליחידי מתוק בכל הנוגע לכספי ארזן, אינה סבירה ואינה עומדת בכל קנה מידה של זהירות שהיו הנתבעים מחויבים לנקוט בהחלטותיהם, בפרט נוכח ניגוד האינטרסים המובנה שבשליטת יחידי מתוק בחברות כולן, בעוד שבארזן החזיקו גם בעלי מניות מהציבור.  
215. אדרבא, בעוד שליחידי מתוק ניתנה ההרשאה למשוך בחתימתם הבלעדית כספים מארזן "ללא הגבלה בסכום", הסתפקו הנתבעים בהחלטה לאקונית לפיה כל משיכת כספים "החורגת מהפעילות העסקית הרגילה של החברה תובא לאישור הדירקטוריון". דא עקא, הנתבעים לא הטילו אמצעי פיקוח, מעקב או ביקורת כלשהם על פעילותם של יחידי מתוק, וממילא גם על יישומה של ההחלטה כאמור. בכך אפשרו הנתבעים ליחידי מתוק לבצע, באין מפריע, משיכות כספים בסכומים של עשרות מיליוני שקלים, שלא כדין, מחברות ארזן ומיתר חברות הקבוצה.     
216. מחדליהם של הנתבעים מלנקוט אמצעי בקרה ופיקוח על יחידי מתוק (כגון דרישה לחתימת גורם אובייקטיבי אשר אינו קשור ליחידי מתוק במשיכת סכומים והתחייבויות מעל  סכומים מסוימים וכיו"ב), עולים כדי רשלנות של ממש וכדי הפרה של חובת הזהירות בה חבו כלפי החברה, בעלי המניות מן הציבור והנושים. כפי שפורט לעיל בהרחבה, אף לגבי מערך הנהלת החשבונות שבחברות ארזן לא עשו הנתבעים דבר. לספרי חברות ארזן הוזנו חשבוניות "ספקים" במיליוני שקלים, אף שבפועל דובר ב"ספקים" שהחברות מעולם לא רכשו מהם דבר. פעולות פיקוח, בקרה ובדיקה מינימאליות מטעם הנתבעים (בין על ידי יצירת מערך הנהלת חשבונות ראוי ובין על ידי יצירת מנגנוני בקרה בדיעבד) היו חושפות מבעוד מועד ואף מונעות את אותן עסקאות פיקטיביות שבוצעו - עסקאות שבודאי חורגות מן הפעילות העסקית הרגילה של החברה. 
217. במסגרת הרשאות רחבות שהעניקו הנתבעים ליחידי מתוק, נמצא כי עסקאות חריגות נוספות שבוצעו על ידי מנהלי ארזן באופן פסול, היו התקשרויות עם יחידי מתוק בעניינים הנוגעים לתנאי כהונתם, רכישת רכבים לצרכיהם וכדומה. התקשרויות אלו שמשו אף הן כאמצעי להברחת כספי חברות קבוצת מתוק, ובכלל זה חברות ארזן, לידי יחידי מתוק. לעניין זה, ראה בין היתר פרוטוקול ישיבת  דירקטוריון ארזן מיום 5.8.96 (נספח ל' לעיל).  
218. חקירת המפרק חשפה אי סדרים חמורים בכל הנוגע לתשלומי המשכורות לעובדי ארזן והחברות הקשורות. בין היתר, נמצא כי אמצעי נוסף להברחת כספי החברות לידי יחידי מתוק היה תשלום משכורות לעובדים פיקטיביים, אשר הועברו בפועל ליחידי מתוק ו/או למקורביהם. כך, עובדים שהיו רשומים בספרי ארזן כעובדים מן המניין, לא היו כלל עובדי החברות, אך קיבלו "משכורות" באופן שוטף. 
219. לעניין זה רלוונטי גם האמור לעיל בעניין הברחת כספי ארזן לחשבונה של יהודית מתוק. משכורות ששולמו כביכול על ידי חברות ארזן ונרשמו בכרטיסי הנהלת החשבונות של החברות, הועברו בפועל לחשבונה של יהודית מתוק לטובת יחידי מתוק וצרכיהם. 
העתקי כרטיסי הנהלת חשבונות לדוגמא ובהם פירוט תשלומי משכורות אשר בפועל הועברו לידי יחידי מתוק מצורפים ומסומנים כנספח מד'.   
220. נושאי המשרה התרשלו בכך שלא השכילו לגלות את הנוהג הפסול הנ"ל, ובכך שנמנעו מליצור מנגנונים אשר יכלו למנוע מעשים בלתי חוקיים אלו.   
221. אף שעסקאות חריגות, עסקאות עם צדדים קשורים, תשלומים פיקטיביים , בוצעו, נחתמו, או הוסכם על ביצועם, כחלק משגרת ניהול יומיומית וקבועה בחברות קבוצת מתוק, ולרבות חברות ארזן, ועל אף שתוצאתן המיידית של עסקאות ופעולות אלו הייתה הברחת נכסי קבוצת מתוק לידי יחידי מתוק או מי מטעמם, הרי שהנתבעים לא ביקרו פעולות אלו, לא וידאו שהעסקאות יאושרו בגופים ובאופן המתאימים, לא דיווחו עליהן בפני המוסדות המתאימים, על פי הדין ולא עשו דבר על מנת להניא את יחידי מתוק מלעשותן. בנוסף, הנתבעים אף לא התריעו בפני בעלי המניות מקרב הציבור והנושים, מפני קיומן של עסקאות ופעולות, כאמור, והשפעתן על מסת נכסי קבוצת מתוק, בכלל, וארזן, בפרט.  
222. הדברים נכונים מקל וחומר נוכח חקירת רשויות המס, ממצאיה וגרסת ההגנה שהועלתה במסגרתה על ידי יחידי מתוק, שכן הדברים הוכיחו מעל לכל ספק כי מהימנותם, ניקיון כפיהם ונורמות הניהול של יחידי מתוק אינן ראויות. מעבר לכך, בפני הנתבעים הועלו תמרורי אזהרה נוספים, כמפורט לעיל, אשר חייבו את הנתבעים להפעיל במלוא העוצמה את סמכויותיהם על מנת לפקח על פעילות מנהלי החברות.
ה.   מצגי שווא רשלניים של הנתבעים וסיוע רשלני למצגים כוזבים מטעם יחידי מתוק כלפי הבנקים הנושים  
223. במהלך התקופה הרלוונטית, החל משנת 1996, המקורות הכספיים העיקריים של קבוצת מתוק נשענו על קווי האשראי אשר נתקבלו מבנק לאומי לישראל ומבנק דיסקונט, הבנקים הנושים. עיקר הביטחונות שניתנו לבנקים על ידי קבוצת מתוק, לרבות חברות ארזן, היו שעבודים שוטפים על מלאים וחובות לקוחות. 

224. מנגנון הפיקוח של הבנקים כלל מנגנון דיווח, בו נדרשו קבוצת מתוק ומנהליה, אחת למספר חודשים, לדווח על רמת המלאי וערכו, ומשלב מסוים נדרשו להעביר לבנקים, אחת למספר חודשים, מסמכים מקוריים של קבוצת מתוק ותעודות ספירה, בהם היו נתוני ספירת המלאי לסוף כל רבעון. דיווחי קבוצת מתוק הוצלבו ואומתו מול הדו"חות הכספיים של קבוצת מתוק. 

225. למרות ידיעתם של הנתבעים על החשיבות המיוחדת המיוחסת על ידי הבנקים הנושים למלאי חברות הקבוצה, ועל אף אותות האזהרה החריפים שהיו בפני הנתבעים ואשר היו גורמים לכל דירקטור סביר לנקוט בצעדים קונקרטיים ומידיים לעניין מהימנות דיווחי החברה, בייחוד לגבי המלאי, לא בצעו הנתבעים כל בדיקה בלתי תלויה מטעמם ו/או כל בדיקה סבירה בנסיבות העניין טרם אישרו הדו"חות הכספיים של החברה אשר כללו כאמור דיווח לגבי רמות המלאי, היקף חובות הלקוחות ומרכיבים נוספים לעניין איתנותה הפיננסית של החברה.     

226. אישור הדו"חות הכספיים בתקופה הרלוונטית, ללא כל הימנעות או לכל הפחות הסתייגות מצד הנתבעים, אשר היה בה כדי להתריע לגבי מהימנות הדיווחים הכלולים בדו"חות, היווה מצג כי מצב החברות הינו שפיר. הוא היווה מצג כי לא מתבצעות בחברות פעולות פסולות של ריקונן מתוכן לטובת יחידי מתוק, של נטילת אשראים ללא כל יכולת החזר אמיתית, של ניכיונות שיקים מאסיביים בשוק האפור, של רישום כוזב של המלאים והחייבים, של אי סדרים בהנהלת החשבונות הכוללים רישום חשבוניות פיקטיביות ושל ניהול לקוי במובנים רבים נוספים, דברים שהביאו בסופו של יום לקריסת הקבוצה ולהותרת נושיה עם חובות בהיקף של כ-116 מיליון ₪ (בערכה שנת 99'). 
227. הנתבעים התרשלו בכך שאפשרו משך שנים קבלת אשראי מאת הבנקים על ידי ארזן ויתר החברות, בהתבסס על דיווחים שניתנו לבנקים על ידי יחידי מתוק, ובפרט בכך שלא וידאו שבמתן הדיווח לבנקים לא התבצעה הפרדה כמתחייב בין חברות ארזן לבין יתר החברות. 
228. בעלי המניות מן הציבור, כמו גם הבנקים הנושים, ייחסו חשיבות רבה לדו"חות הכספיים ולתשקיף ארזן שפורסם בפברואר 99' מטעם החברה ובחתימת דירקטוריון. מטבע הדברים וכמקובל, הסתכמו בעלי המניות מן הציבור והבנקים הנושים על דיווחים רשמיים אלה במידת ביטחון וודאות רבה. זאת בפרט בכל הקשור למתן האשראי, אשר ניתן כנגד שעבוד המלאי והחייבים, בכל הקשור בגובה האשראי שניתן, ובכל הקשור להחלטות בדבר הימנעות מנקיטת הליכים לגבייה מיידית של החובות של קבוצת מתוק. 
229. לאמור לעיל מצטרפים גם המצגים השגויים והרשלניים שהציג הנתבע 3 בחוות הדעת שצורפה, כמפורט לעיל, לתשקיף, ואשר גם הוגשה באופן פרטני לנאסד"ק במסגרת המאמצים להחזיר את מניות ארזן למסחר בבורסה לאחר השעייתן עקב החשדות החמורים נגד האחים מתוק. על אף העובדה כי חוות הדעת כללה נתונים שגויים לחלוטין באשר לחומרת המעשים בהם נחשדו באותה עת יחיד מתוק  והשלכותיהם על ארזן, אפשרו הנתבעים את הצגתה לבעלי המניות מן הציבור, לבורסת הנאסד"ק, כאמור, ולרשויות ניירות הערך האמריקאיות (SEC) במסגרת ההנפקה השנייה שתוכננה על ידי החברה. בכך, סייעו הנתבעים סיוע רשלני להטעייתם של כל אותם גורמים בקשר למצבה של הקבוצה ולחומרת מעשיהם של יחידי מתוק בנכסיה.    
230. כך, גם הנתבע 1 אשר כבנקאי עתיר ניסיון זכה לאמונם של הבנקים הנושים, ועמד עימם בקשר ישיר בכל הנוגע למימון הקבוצה ולאשראים שהוענקו לה, מסר דיווחים חלקיים ורשלניים לבנקים, ולא התריע בפני הבנקים על נורמות הניהול הפסולות בקבוצה ועל חומרת השלכותיהן על דיווחי החברות ומצבן הפיננסי בפועל. כך למשל, בדו"ח מיום 20.9.98 שמסר הנתבע 1 לבנק דיסקונט לגבי תקציב הקבוצה ותחזית לפעילותה הפיננסית, לא הוזכרו ניכיונות השקים בשוק האפור שביצעה הקבוצה ו/או הרישומים הכוזבים בספרי החברות, חרף העובדה כי לעובדות אלו השלכה ישירה על מהימנות נתוני הקבוצה המדווחים. 
העתק מכתבו של הנתבע 1 מיום 20.9.98 לבנק דיסקונט מצורף ומסומן כנספח מה'. 
231. יתירה מכך, בהעדר מערכות בקרה ראויות בקבוצה (לשיטת הנתבע 1 בדו"ח) הסתייג  הנתבע 1 מאיתנותה של התחזית הכספית שהוצגה על ידו לבנקים. אך העדרן של מערכות בקרה על הפעילות הפיננסית בקבוצה לא הניע את הנתבע 1 בכשירותו כדירקטור וכחבר ועדת הביקורת ליזום הפעלתן בפועל של מערכות כאמור ו/או להתריע על ההשלכות החמורות שבהעדר בקרה כאמור על מהימנות נתוני הקבוצה בכלל.        
232. הנתבעים ידעו לכל אורך הדרך, מעצם הכרת מצבה הכספי של החברה ומקורותיה הכספיים, כי הבנקים מייחסים חשיבות רבה ומיוחדת הן לדוחות הכספיים וליתר דיווחיה של החברה לעניין מצבה. הנתבעים ידעו או לכל הפחות צפו או חייבים היו לצפות את העובדה, כי הבנקים ימשיכו לתת אשראים לקבוצה בהתבסס על הדו"חות והדיווחים, וכי החלטתם אם לנקוט בפעולות גביה אם לאו, תתבסס ישירות על דו"חות ודיווחים אלה, כמו גם כי בהסתמך על כך עשרות נושים וספקים ימשיכו לספק סחורות לקבוצה. לעניין זה יצוין, כי היקף החובות לספקים, אשר כל חובותיהם נוצרו בשנת 1998, למשל, עומד על סך של 20,450,000 ₪, על פי הכרעות החוב של המפרק וספרי החברות. 
233. על אף ידיעתם כי החברות, הנושים ובעלי המניות מסתמכים על מצגיהם ועל קיומו של פיקוח על פעולותיהם של יחידי מתוק מטעם דירקטוריון החברה, ועל אף האינדיקציות לקיומן של עובדות ועסקאות מהותיות שלא באו לידי ביטוי בדו"חות בניגוד למתחייב על פי דין - אישרו הנתבעים את הדו"חות הכספיים של ארזן ללא כל הסתייגות, נמנעו מלהתריע בפני הבנקים הנושים על הפערים, ו/או לכל הפחות על האינדיקציות לקיום פערים בין הנתונים המדווחים לבין המצב בפועל, וכך, הציגו מצגי שווא רשלניים ושגויים לחלוטין בפני הבנקים הנושים (וכך גם בפני בעלי המניות מן הציבור, הנושים הרגילים וגורמים נוספים כמפורט לעיל), אשר גרמו להטעייתם ולמניעת חשיפת מצבן האמיתי של חברות הקבוצה, עד להתדרדרותו הבלתי נמנעת והבלתי הפיכה.   
הנזק שנגרם לקבוצה ולנושיה כתוצאה ממעשי ומחדלי הנתבעים 
234. ניהולן של חברות הקבוצה כגוף אחד, אשר כשלעצמו הינו מעשה פסול של מנהלי החברות, פגע פגיעה ישירה וקשה בכל אחת מחברות הקבוצה, לרבות בחברות ארזן. 
235. ודוק: קבלת האשראי מאת הבנקים על ידי ארזן ויתר החברות התבסס על דיווחים שניתנו לבנקים, מבלי שבוצעה בהם הפרדה בין חברות ארזן לבין יתר החברות, ובהתייחס לקבוצה כגוף אחד.  
236. המצגים הכוזבים שהציגו יחידי מתוק בפני בעלי המניות, הבנקים והספקים, בגיבוי ספרי ארזן וספרי יתר החברות - אשר נתנו ביטוי למצגים כוזבים אלו, שימשו אמצעי בידי יחידי מתוק להשיג מימון עודף. לא די בכך שהשגת המימון נעשתה במרמה, אלא חמור מכך, הגדלת האשראי אף גרמה להגדלת הסיכונים אותם נטלו חברות הקבוצה ובהן חברות ארזן, בעלי המניות מן הציבור והנושים. כתוצאה ממצגי שווא אלו, המשיכו חברות מתוק לפעול ולגלגל כספים, כאשר למעשה היו חדלות פירעון ללא כל יכולת לעמוד בהתחייבויותיהן. בדרך זו יצרו חברות הקבוצה וארזן בתוכן, התחייבויות חודשיות בניגוד לכללי מסחר הוגן המגיעות לכדי דרגת ניהול במרמה. 
237. עם קריסת חברות הקבוצה נפגע ציבור שלם, לרבות נושי החברות ובעלי המניות מן הציבור בארזן - אשר השמירה על האינטרסים שלהם הופקדה בידי הנתבעים על פי דין. ציבור הנושים ובעלי המניות גילו לתדהמתם כי בניגוד למצגים מפורשים,  החברות הינן חדלות פירעון.
238. הדיווחים הכוזבים כפי שבאו לידי ביטוי, בין היתר, בדו"חות הכספיים, בדיווחים פרטניים לבנקים ובתשקיף החברה משנת 99', כמו גם ההנחה כי פעולותיהם של יחידי מתוק נתונות בפיקוח מתמיד מצד הנתבעים ולפיכך כי לא נעשים בחברות מעשים החורגים מכללי המסחר ההוגן - כל אלה היו נתונים עליהם הסתמכו נושי החברות בהחלטותיהם להמשיך ולספק אשראי לקבוצה כולה, ובהחלטותיהם להימנע מלגבות את חובם באמצעים החוקיים שעמדו לרשותם, לרבות באמצעות מינוי כונסי נכסים ומימוש נכסי הקבוצה במועד מוקדם הרבה יותר. 
239. בהתאם לכך, הלך ותפח חובה של קבוצת מתוק לנושיה בתקופה הרלוונטית, בשיעור של עשרות מיליוני שקלים, כאשר מנגד הלכו ונשחקו נכסי החברות שערבו בערבויות הדדיות זו לזו ויכולת ההחזר של החובות הלכה ופחתה. 
240. כך, ערב כניסתה לכינוס נכסים, עמד סכום עודף חובות קבוצת מתוק אשר אין ביכולתה להשיב, לעומת נכסיה, על סך של כ-  116 מיליון ₪ (בערכי שנת 99').
אישור רו"ח יעקב פסי בדבר סך עודף חובות קבוצת מתוק נכון ליום 1.11.99 מצורף ומסומן כנספח מו'. 
241. כל אותה עת הלכו וגדלו שיעורי התחייבויות הקבוצה, ועל פי הדו"חות הכספיים של חברות הקבוצה ליום 31.12.1996, יתרת התחייבויות הקבוצה לבנקים נכון ליום 31.12.1996 עמדה על סך של 63,049 אלפי ₪ בעוד שהתחייבויות הקבוצה לבנקים, נכון למועדי פירוק חברות הקבוצה, עמדו על סך של 106,811 אלפי ₪, קרי, גידול בסך של 43,762 אלפי ₪. כמו כן, היקף החובות לספקים אשר נוצרו כולם במהלך שנת 1998, למשל, עומד על סך של 20,450 אלפי ₪ על פי הכרעות החוב של המפרק וספרי החברות. 
במהלך התקופה הרלוונטית גדלו חובות הקבוצה לספקים ולבנקים הנושים  בסך כולל של כ- 64,212 אלפי  ₪ (בערכי שנת 99').
אישור רו"ח יעקב פסי בדבר הגידול באשראי שנתקבל מבנקים בתקופה שמיום 31.12.1996 ועד למועד פירוק חברות הקבוצה, וכן בדבר החובות לספקים, מצורף ומסומן כנספח מז'.        
242. לנזקים האמורים לעיל, מצטרפים הסכומים שהוברחו מהחברות על ידי יחידי מתוק בין השנים 1996-1999, באמצעות חשבונות ערטול, חשבון יהודית מתוק ואפיבן, כמפורט לעיל, בסך כולל של 29,532,830 ₪.  
243. מצגי השווא הרשלניים שאפשרו הנתבעים ו/או שניתנו על ידם, לעניין מצבן השפיר של חברות ארזן והחברות הקשורות, והפער בין הנתונים שנרשמו בדוחות הכספיים ובתשקיף אותם אישרו הנתבעים לבין מצב החברות בפועל במועד מתן צו הקפאת ההליכים, היו קיצוניים ביותר. 
בעוד שעל פי המצגים בדוחות מצבן הפיננסי של  החברות היה תקין וכולן היו סולבנטיות (לשתיים מהן היה גירעון לא משמעותי בהון), הרי שבפועל, במועד זה כבר הייתה הקבוצה כולה במצב של חדלות פירעון מובהקת, וללא כל יכולת הבראה - מסקנה אליה הגיע הנאמן תוך 10 ימים ממועד מינויו.  
244. למצגי הנתבעים בפני בעלי המניות מן הציבור, נושי הקבוצה וגורמים נוספים כגון ה- SEC ובורסת הנאסד"ק, הייתה חשיבות רבה ב"הרדמת" כל הגורמים האמורים, דבר שאִפשר לבני משפחת מתוק להמשיך במעשי המרמה למשך תקופה ארוכה ולהגדיל את הנזקים והגירעון, מבלי שלנושים ולבעלי המניות מן הציבור ניתנה התראה על התדרדרות המצב. 
245. מבלי שיהא בכך משום נטילת נטל ראיה אשר אינו מוטל על המפרק מצד הדין, יצוין כי גילוי מוקדם של מצבן האמיתי של החברות היה מאפשר בין היתר, התחקות, מעקב, תפיסה והשבה של נכסי הקבוצה עוד בשלב מוקדם; מונע את מתן האשראי על ידי נושיה השונים של הקבוצה במשך השנים; מונע את המשך מעשי הגזילה והריקון של הקבוצה ומאפשר נקיטת פעולות מיידיות לתפיסת נכסי הקבוצה בשלב מוקדם הרבה יותר, דבר שהיה בו כדי לצמצם ואף למנוע את הנזקים האדירים שנגרמו לקבוצה, לנושיה ולבעלי המניות מן הציבור.
246. כמו כן, גרמו מעשיהם ומחדליהם של הנתבעים כמפורט בכתב תביעה זה, לנזק ראייתי לקבוצה ולנושיה. השנים בהן אפשרו הנתבעים ליחידי מתוק לרוקן, הלכה למעשה, את חברות הקבוצה תוך טשטוש עקבות מעשי המרמה החמורים שבוצעו על ידם והסוואתם בפעולות השונות אותן אפשרו ו/או לא מנעו ו/או לא חשפו הנתבעים מבעוד מועד, כגון מתן דיווחי מלאי כוזבים, "ניפוח" חובות לקוחות, שימוש בחשבוניות פיקטיביות, ביצוע ניכיונות מאסיביים בשוק האפור ועוד מיני מניפולציות בספרי הקבוצה – כל אלה הביאו לקושי להתחקות ולאתר את נכסי החברות, ולנזק ראייתי מובהק, בגינו על הנתבעים לשאת במלוא הנזק שנגרם לקבוצה ולנושיה, כפי שיפורט להלן. 
עילות התביעה וחבות הנתבעים 1-3   
247. כמפורט לעיל בתביעה זו, הנתבעים 1-3 שימשו בתקופות שונות במהלך התקופה הרלוונטית כדירקטורים מקרב הציבור בארזן, כחברי ועדת הביקורת בארזן (הנתבע 1) וכנושאי משרה בתפקידי יועצים בחברות ארזן ובחברות הקשורות (הנתבעים 1 ו- 3).  
248. בכשירותם כאמור, חבו הנתבעים 1-3 בחובות זהירות ומיומנות, על פי דין, במילוי תפקידם. בהעדר כל הפרדה של ממש, ניהולית או אחרת, בין חברות ארזן לבין יתר חברות הקבוצה,  חבו הנתבעים 1-3 בחובות כאמור כלפי כל אחת ואחת מחברות מתוק באשכול. 
249. כפי שפורט לעיל בהרחבה במסגרת הפרקים השונים בתביעה זו, ממצאי חקירת המפרק מורים באופן חד משמעי, כי הנתבעים 1-3 לא קיימו, במעשים ובמחדלים, את החובות המוטלות עליהם מתוקף תפקידיהם האמורים, הפרו את חובות הזהירות והמיומנות בהן חבו מכח הדין, והתרשלו התרשלות חמורה במילוי תפקידיהם, בין היתר, כמפורט להלן:  
1. הנתבעים 1-3 נמנעו מלנקוט באמצעים סבירים להגשמת תפקידם כדירקטורים מקרב הציבור וכחברי ועדת הביקורת בחברה, ולא קיימו כל פיקוח או ביקורת ראויים וסבירים על פעולות יחידי מתוק והתנהלותם כמנהלי החברות; 
2. הנתבעים 1-3 לא פעלו לאכיפת הפרדה בין חברות הקבוצה לבין חברות ארזן  כמתחייב מהיות ארזן חברה ציבורית. זאת בפרט נוכח ניגוד האינטרסים המובנה בשליטת יחידי מתוק בחברות הקבוצה תוך שבחברת ארזן החזיקו גם בעלי מניות מן הציבור;  
3. הנתבעים 1-3 לא למדו את נתוני החברה, לא עיינו בדו"חות החברה ובמסמכי הקבוצה אשר היו פרושים בפניהם וקיבלו החלטות בצורה רשלנית שטחית ובלתי מעמיקה; 
4. הנתבעים 1-3 הסתפקו והסתמכו באופן בלעדי על דיווחי יחידי מתוק ונמנעו מלקיים בדיקות וחקירות עצמאיות ובלתי תלויות על ידי גורמים אובייקטיביים שאינם קשורים ליחידי מתוק, כמתחייב מחובת הזהירות המוטלת עליהם;
5. הנתבעים 1-3 התעלמו ו/או לא הסיקו את המסקנות המתחייבות ממצאי הגורמים המתריעים, כגון מבקר הפנים בארזן, רואי החשבון החיצוניים ובורסת הנאסד"ק, אשר התריעו בדבר העדרם של מנגנוני רישום ופיקוח (כגון מִחשוב המלאי)  ובדבר קיומם של נהלים בלתי חוקיים ופסולים הקיימים בחברות הקבוצה; 
6. הנתבעים 1-3 לא בדקו או קיימו בקרה כלשהי על התנהלות מערך הנהלת החשבונות בחברות ארזן ובקבוצה כולה ולא השכילו לגלות את הכשלים ואי הסדרים החמורים במערך זה של החברות, באופן אשר אִפשר ליחידי מתוק לבצע מניפולציות בספרי החברות ולמשוך לידיהם את כספי הקבוצה באין מפריע.  
7. גם לאחר היוודע דבר מעשי המרמה החמורים שבוצעו על ידי יחידי מתוק לא הסיקו הנתבעים 1-3 את המסקנות המתבקשות באשר למהימנותם, אי ניקיון כפיהם ונורמות הניהול הבלתי ראויות של יחידי מתוק, ונמנעו מלנקוט צעדים להחלפתם של יחידי מתוק בתפקידם כמנהלי ארזן, ו/או להגבלת סמכויותיהם ו/או ליצירת מנגנוני ונהלי ביקורת ופיקוח ראויים וסבירים (לא כל שכן מוגברים) אשר בידיהם היה לאתר ולחשוף מבעוד מועד את מעשי המרמה שהמשיכו וביצעו יחידי מתוק ולמנוע את הישנותם;
8. הנתבעים 1-3 נמנעו מלערוך חקירה ובדיקה יסודית, מקצועית ובלתי תלויה  בקשר עם מעשי המרמה אשר נחשפו, בין היתר בחקירת רשויות המס (שימוש בחשבוניות פיקטיביות, רישומים כוזבים בספרי הנהלת החשבונות, ניכיונות שקים בשוק האפור והעברת כספי החברה לחשבונותיהם הפרטיים של יחידי מתוק)  ובקשר עם השלכות המרמה על חברות הקבוצה ובפרט על חברות ארזן;
9. הנתבעים 1-3 נמנעו מלדווח על המעשים החמורים שבוצעו על ידי יחידי מתוק או להתריע על דבר קיומם בפני בעלי המניות מן הציבור, הנאסד"ק והגורמים המוסמכים; 
10. הנתבעים 1-3 הפרו את החובות החלות עליהם על פי דין בכך שאִפשרו ו/או מסרו בעצמם דיווחים רשלניים ושגויים, בין היתר, בתשקיף החברה משנת 99' ובחוות דעת שונות שנמסרו לנושים בעלי המניות מן הציבור, לנאסד"ק ולרשויות ני"ע האמריקאיות במטרה להסוות את נתוני החברות האמיתיים, את מעשיהם של יחידי מתוק ואת השלכותיהם על חברות ארזן; 
11. הנתבעים 1-3 אישרו את הדו"חות הכספיים של ארזן שהוגשו ללא כל הסתייגות לעניין מעשי המרמה של יחידי מתוק ומבלי שנערכה כל בדיקה וחקירה מטעמם לעניין השלכות מעשים אלה על נתוניה המדווחים ארזן, בפרט על הנתונים לעניין מלאי החברה וחובות לקוחות; 
12. הנתבעים 1-3 חרגו מאופן פעולתם של דירקטורים ונושאי משרה סבירים וזהירים, וסייעו ברשלנות להצגת מצגי שווא שגויים, אשר גרמו להטעיית נושי החברות, לרבות הבנקים הנושים, בעלי המניות מן הציבור וגורמים נוספים באשר למצבן  האמיתי של חברות הקבוצה ואיתנותן הפיננסית ולפיכך להמשך העמדת אשראים לקבוצה;   
13. הנתבעים 1-3 לא מילאו את הוראות הדין בכל הנוגע לעסקאות חריגות ו/או עסקאות עם בעלי עניין ונושאי משרה, שבוצעו ולא אושרו כדין, או לא אושרו כלל על ידי המוסדות המתאימים בחברה; 
14. הנתבעים 1-3 נמנעו מלהצטייד בחוות דעת מקצועיות ובהערכות כלכליות בלתי תלויות ואישרו באופן רשלני עסקאות בשווי מיליוני שקלים בקשר עם נכסי ארזן והקבוצה בלא כל בדיקה בלתי תלויה מטעמם באשר לכדאיות העסקה;   
15. הנתבעים 1-3 הפרו את חובתם לפעול בזהירות ובסבירות במילוי תפקידם, כלפי החברות, בעלי המניות והנושים, ובמעשיהם ו/או במחדליהם אפשרו את ביצוע מעשי המרמה על ידי יחידי מתוק אשר הובילו לפירוק החברות ולנזקים בסכומי עתק לחברות, לנושים ולבעלי המניות מן הציבור.   
250. מן המקובץ לעיל עולה, כי הנתבעים 1-3, יחד ולחוד, הפרו במעשיהם ובמחדליהם נשוא תובענה זו את חובות ההתנהגות הסבירות וחובות הזהירות והמיומנות המוטלות עליהם בכשירותם כדירקטורים וכנושאי משרה, כפי שנקבעו בפקודת החברות (נוסח חדש) תשמ"ג - 1983 וכפי ששבו וחוקקו בחוק החברות, תשנ"ט - 1999 .  
251. במעשיהם ובמחדליהם הרשלניים ובהפרת החובות המוטלות עליהם על פי דין, ביצעו הנתבעים 1-3, יחד ולחוד, עוולות של רשלנות והפרת חובה חקוקה הקבועות בסעיפים 35 ו- 63 לפקודת הנזיקין (נוסח חדש) התשכ"ח – 1968, כלפי החברות, נושיהן ובעלי המניות מן הציבור;
252. ממצאי חקירת המפרק, מימדי הנזקים, אופיים ונסיבות גילויים מצביעים על כך שמעשיהם ו/או מחדליהם של הנתבעים 1-3 מתיישבים יותר עם המסקנה שהנתבעים לא נקטו זהירות סבירה מאשר עם המסקנה כי נקטו זהירות סבירה, בבחינת הדבר מעיד על עצמו כמשמעותו בסעיף 41 לפקודת הנזיקין ובנסיבות אלה מוטל על הנתבעים נטל הראיה כי לא התרשלו בנסיבות העניין. 
253. עוד טוען המפרק, כי במעשיהם ובמחדליהם הרשלניים ובהפרת חובות הזהירות והמיומנות המוטלות עליהם, הפרו הנתבעים 1-3, יחד ולחוד, את החוזה שבינם לבין ארזן וקבוצת מתוק. 
254. נוכח כל האמור לעיל, אחראים הנתבעים לכל הנזקים הישירים והעקיפים שנגרמו לקבוצה, לבעלי המניות מן הציבור ולנושיה, ובכלל זה לפירוקן של חברות הקבוצה, וחובות הקבוצה לנושים ולבעלי המניות - בסך עודף חובות קבוצת מתוק לעומת נכסיה ערב כניסתה לכינוס נכסים העומד על סך של 116 מיליון ₪ (בערכי שנת 1999). 
255. לחילופין ולכל הפחות, אחראים הנתבעים לגידול באשראי שהעמידו הבנקים לקבוצה, ולחובות הספקים שנוצרו מתחילת כהונתם ועד לקריסת החברות, כמפורט להלן:  
1. בתקופת כהונתו של הנתבע 1, כמפורט לעיל, חל גידול בחובות הקבוצה ו/או נצטרפו נושים חדשים שהעניקו אשראי חדש לקבוצה בסך כולל של 64,212,000 ₪ (בערכי שנת 1999 ואף קודם לכן); 
2. בתקופת כהונתו של הנתבע 2, כמפורט לעיל, חל גידול בחובות הקבוצה לבנקים בסך של 35,291,000 ₪ וכן נצטרפו נושים חדשים שהעניקו אשראי חדש לקבוצה בסך כולל של מליוני ₪ נוספים (הכל בערכי שנת 1999).
3. בתקופת כהונתו של הנתבע 3, כמפורט לעיל, חל גידול בחובות הקבוצה ו/או נצטרפו נושים חדשים שהעניקו אשראי חדש לקבוצה בסך כולל של 46,618,000 ₪ (בערכי שנת 1999 ואף קודם לכן).
בנוסף אחראים הנתבעים לסכומים שהוברחו מן הקבוצה על ידי יחידי מתוק בתקופת כהונתם כנושאי משרה בקבוצה, כמפורט להלן:  

1. בתקופת כהונתו של הנתבע 1 הוברח מן הקבוצה סך של 29,532,830 ₪ (בערכי שנת 1999 ואף קודם לכן);
2. בתקופת כהונתו של הנתבע 2 הוברח מן הקבוצה סך של 5,005,185 ₪ (בערכי שנת 1999);
3. בתקופת כהונתו של הנתבע 3 הוברח מן הקבוצה סך של 9,580,765 ₪ (בערכי שנת 1999 ואף קודם לכן).  
בסך הכל אחראים הנתבעים על פי חלופה זו: 

1. הנתבע 1  - סך של 93,744,830 ₪;
2. הנתבע 2 - סך של 40,296,185 ₪ בצירוף סכום החובות החדשים לנושים שנוצרו בתקופת כהונתו;
3. הנתבע 3 - סך של 56,198,765 ₪. 
והכל בצירוף הפרשי הצמדה וריבית כחוק משנת 1999 ואף קודם לכן ועד ליום התשלום בפועל
הכיסוי הביטוחי וחבות הנתבעת 4 
256. הפניקס הישראלי חברה לביטוח בע"מ (להלן: "הפניקס") ביטחה את אחריות הדירקטורים ונושאי המשרה במסגרת פוליסת ביטוח D&O  (להלן: "הפוליסה"). 
העתק פוליסת ביטוח דירקטורים ונושאי משרה מצורף ומסומן כנספח מח'. 
257. כאמור בסעיף .A1 לפוליסה, הפוליסה מכסה את אחריותם של הדירקטורים ונושאי המשרה בכל תביעה שתופנה נגד כל אחד מהדירקטורים ונושאי המשרה: 
"The Insurer shall pay the Loss of each Insured resulting from any Claim first made against the Insured during the Policy Period and notified to the Insurer during the Policy Period for any Wrongful Act in the Insured's capacity as a Director, Officer of the Company except for and to the extent that the Company has indemnified the Insured."    
258. על פי Item 3 ל- Schedule של הפוליסה וסעיף 5.3 לפוליסה, תקרת הביטוח הינה סך השווה ל- 1.5 מיליון דולר ארה"ב (קרן בלבד, נכון לשנת 1999, לא כולל שיערוך מאז ואילך), בצירוף הוצאות משפטיות והוצאות. 
259. תחולת הפוליסה מתייחסת לתביעות ודרישות שתופנינה לדירקטורים ולנושאי המשרה בתקופת הפוליסה החל מיום 13.5.99 ועד ליום  12.5.01.  
260. ביום 10.5.01, קרי, במהלך תקופת הפוליסה, פנה המפרק באמצעות באי כוחו אל הנתבעים   1-3 ואל הפניקס במכתבי דרישה לעניין אחריותם של הנתבעים 1-3 לנזקי קבוצת מתוק בגין רשלנותם ולעניין כיסוי האחריות בפוליסת הביטוח. 
העתקי מכתבי  הדרישה שנשלחו לנתבעים מצורפים ומסומנים כנספחים מט'1 - מט'2 . 
261. ביום 10.7.01 נתקבלה תשובת הפניקס באמצעות באי כוחה, בה הודיעה המבטחת כי היא שומרת על זכויותיה לעניין האמור במכתב הדרישה ולעניין הכיסוי הביטוחי. יצוין כי גם המשיב 3, השיב באמצעות באי כוחו, למכתב הדרישה, תוך דחייה כללית של הטענות. הנתבעים 1-2 לא הגיבו כלל לדרישה. 
העתקי מכתבי התשובה מטעם הפניקס ומטעם הנתבע 3 מצורפים ומסומנים כנספחים נ'1 - נ'2.  
262. על פי סעיף 68 לחוק חוזה הביטוח, התשמ"א - 1981 (להלן: "חוק חוזה ביטוח"), חבה המבטחת בביטוח-אחריות ישירות כלפי צד שלישי וקיימת יריבות ישירה בינה ובין התובע  בעניין זה. 
263. נוכח כל האמור לעיל, חבה הפניקס בתשלום מלוא סכום תקרת הביטוח, בסך השווה ל- 1,500,000 $ (דולר ארה"ב) כערכם בשקלים באוקטובר 99', בתוספת ריבית מירבית וכן הפרשי הצמדה עד ליום התשלום בפועל (סכום זה שווה ל- 9,503,823.37 ₪ נכון ליום 22.8.06), או סך של 1,500,000 $ (דולר ארה"ב) בצירוף ריבית דולרית מירבית מאוקטובר 99' ועד ליום התשלום בפועל - לפי הגבוה מביניהם - וכן, הוצאות אף מעבר לתקרת הביטוח בהתאם להוראת סעיף 66 לחוק חוזה ביטוח. 
כללי

264. לבית משפט זה הסמכות העניינית והמקומית לדון בתובענה בשל גובה הסכום הנתבע ומקום התרחשות הנסיבות המקימות את עילות תביעה זו.
הסעדים המבוקשים

265. מטעמי אגרה בלבד, מעמיד התובע את תביעתו על סך של 13,500,000 ₪ בלבד ליום הגשת התביעה.
לאור כל האמור לעיל מתבקש בית המשפט הנכבד לחייב את הנתבעים 1-4, ביחד ולחוד, לשלם למפרק סך של 13,500,000 ₪ בתוספת הפרשי הצמדה וריבית כחוק, מיום הגשת תובענה זו ועד ליום התשלום המלא בפועל.

כן מתבקש בית המשפט הנכבד לחייב את הנתבעים, ביחד ולחוד, בהוצאות תובענה זו, לרבות שכ"ט עו"ד ומע"מ כדין בגינו.

	יאיר ליבוביץ, עו"ד

